text:
Kodi ‘Mumakonda Anzanu Ngati Mmene Mumadzikondera Nokha’?
“Uzikonda mnzako mmene umadzikondera wekha.”—MAT. 22:39.
NYIMBO: 73, 36
1, 2. Kodi Malemba amasonyeza kuti chikondi n’chofunika bwanji?
CHIKONDI ndi khalidwe lalikulu kwambiri la Yehova Mulungu. (1 Yoh. 4:16) Poyamba, iye analenga Yesu ndipo anakhala naye kumwamba kwa zaka zosawerengeka. Kumwambako, Yesu anaphunzira makhalidwe a Mulungu monga chikondi. (Akol. 1:15) Ndiyeno pa moyo wake wonse kumwamba ndiponso padzikoli, iye wakhala akutsanzira Yehova posonyeza chikondi. Choncho sitikukayikira kuti ulamuliro wa Yehova ndi Yesu udzakhalabe wachikondi mpaka kalekale.
2 Munthu wina atafunsa Yesu za lamulo lalikulu kwambiri, iye anayankha kuti: “‘Uzikonda Yehova Mulungu wako ndi mtima wako wonse, moyo wako wonse, ndi maganizo ako onse.’ Limeneli ndilo lamulo lalikulu kwambiri komanso loyamba. Lachiwiri lofanana nalo ndi ili, ‘Uzikonda mnzako mmene umadzikondera wekha.’”—Mat. 22:37-39.
3. Kodi anzathu amene tiyenera kuwakonda ndi ati?
3 Yesu ananena kuti tiyenera kukonda kwambiri Yehova ndi anzathu. Izi zikusonyeza kuti chikondi n’chofunika kwambiri. Koma kodi anzathu amene tiyenera kuwakondawo ndi ati? Ngati tili pa banja, mnzathu wapamtima kwambiri ndi mwamuna kapena mkazi wathu. Anzathu ena ndi abale ndi alongo mumpingo. Nawonso anthu amene timakumana nawo mu utumiki ndi anzathu. Ndiyeno m’nkhaniyi tikambirana mmene tingasonyezere kuti timakonda anzathu onsewa.
TIZIKONDA MWAMUNA KAPENA MKAZI WATHU
4. N’chiyani chingatithandize kuti tikhale ndi banja losangalala?
4 Yehova ndi amene anayambitsa banja. Iye analenga Adamu ndi Hava n’cholinga choti akhale banja losangalala ndiponso kuti abereke ana n’kudzaza dziko lapansi. (Gen. 1:27, 28) Koma iwo sanamvere Yehova ndipo zinachititsa kuti banja lawo lisokonekere. Zinachititsanso kuti anthu onse akhale ochimwa ndiponso kuti azifa. (Aroma 5:12) Ngakhale zili choncho, malangizo a m’Baibulo angatithandize kuti tikhale ndi banja losangalala. Tikutero chifukwa chakuti malangizowa ndi ochokera kwa amene anayambitsa banja.—Werengani 2 Timoteyo 3:16, 17.
5. Kodi chikondi n’chofunika bwanji m’banja?
5 Baibulo limasonyeza kuti chikondi n’chofunika kwambiri kuti anthu azigwirizana. Zimenezi n’zofunika makamaka m’banja. Pofotokoza za chikondi chenicheni, Paulo anati: “Chikondi n’choleza mtima ndiponso n’chokoma mtima. Chikondi sichichita nsanje, sichidzitama, sichidzikuza, sichichita zosayenera, sichisamala zofuna zake zokha, sichikwiya. Sichisunga zifukwa. Sichikondwera ndi zosalungama, koma chimakondwera ndi choonadi. Chimakwirira zinthu zonse, chimakhulupirira zinthu zonse, chimayembekezera zinthu zonse, chimapirira zinthu zonse. Chikondi sichitha.” (1 Akor. 13:4-8) Kuganizira ndiponso kugwiritsa ntchito malangizowa kungatithandize kuti tikhale ndi banja losangalala.
6, 7. (a) Kodi Baibulo limati mutu wa mkazi ndi ndani? (b) Kodi mwamuna angatani kuti akhale mutu wabwino?
6 Yehova anasankha mwamuna kuti akhale mutu wa banja. Paja Paulo anati: “Ndikufuna mudziwe kuti mutu wa mwamuna aliyense ndi Khristu. Mutu wa mkazi ndi mwamuna, ndipo mutu wa Khristu ndiye Mulungu.” (1 Akor. 11:3) Koma Mulungu amafuna kuti mwamuna azitsogolera banja lake mwachikondi osati mwankhanza. Yehova amatsogolera mwachikondi ndiponso mokoma mtima. N’chifukwa chake Yesu amamulemekeza ndiponso kumukonda. (Yoh. 14:31) Yehova akanakhala wankhanza, si bwenzi Yesu akuchita zimenezi.
7 Ngakhale kuti mwamuna ndi mutu wa mkazi wake, Baibulo limati ayenera ‘kumupatsa ulemu.’ (1 Pet. 3:7) Mwamuna angachite zimenezi poganizira zofuna za mkaziyo ndiponso kumulola kuti azisankha zochita pa zinthu zina. Baibulo limanena kuti: “Amuna inu, pitirizani kukonda akazi anu monga mmene Khristu anakondera mpingo n’kudzipereka yekha chifukwa cha mpingowo.” (Aef. 5:25) Lembali likusonyeza kuti Yesu ankakonda ophunzira ake moti analolera kuwafera. Mwamuna akamatsanzira Yesu potsogolera mkazi wake mwachikondi, zimakhala zosavuta kuti mkaziyo azimukonda, kumulemekeza ndiponso kumumvera.—Werengani Tito 2:3-5.
TIZIKONDA AKHRISTU ANZATHU
8. Kodi Baibulo limanena kuti Akhristu ayenera kuchita chiyani?
8 Padziko lapansi pali Akhristu anzathu ambiri amene amalambiranso Yehova. Ndiyeno Baibulo limanena kuti: “Tiyeni tichitire onse zabwino, koma makamaka abale ndi alongo athu m’chikhulupiriro.” (Agal. 6:10; werengani Aroma 12:10.) Nayenso mtumwi Petulo analemba kuti: “Tsopano, popeza mwayeretsa miyoyo yanu mwa kukhala omvera choonadi ndipo zotsatira zake n’zakuti mumakonda abale mopanda chinyengo, kondanani kwambiri kuchokera mumtima.” Iye anauzanso Akhristu anzake kuti: “Koposa zonse, khalani okondana kwambiri.”—1 Pet. 1:22; 4:8.
9, 10. N’chiyani chimathandiza kuti anthu a Mulungu azigwirizana?
9 Gulu lathu lapadziko lonse ndi lapadera kwambiri chifukwa chakuti timakondana. Yehova amatipatsanso mzimu wake woyera chifukwa choti timamukonda ndiponso kumvera malamulo ake. Mzimuwo ndi wamphamvu kwambiri ndipo umatithandiza kukhala ogwirizana ndi abale ndi alongo athu padziko lonse.—Werengani 1 Yohane 4:20, 21.
10 Paulo anasonyeza kuti Akhristu ayenera kukondana ndipo analemba kuti: “Valani chifundo chachikulu, kukoma mtima, kudzichepetsa, kufatsa, ndi kuleza mtima. Pitirizani kulolerana ndi kukhululukirana ndi mtima wonse, ngati wina ali ndi chifukwa chodandaulira za mnzake. Monga Yehova anakukhululukirani ndi mtima wonse, inunso teroni. Koma kuwonjezera pa zonsezi, valani chikondi, pakuti chimagwirizanitsa anthu mwamphamvu kwambiri kuposa chinthu china chilichonse.” (Akol. 3:12-14) N’zosangalatsa kwambiri kuti timagwirizana chifukwa chokondana ngakhale kuti ndife osiyana mitundu ndiponso zikhalidwe.
11. N’chiyani chimasonyeza kuti a Mboni za Yehova ndi Akhristu enieni?
11 Kukondana ndiponso kugwirizana kwa anthu a Yehova kumasonyeza kuti chipembedzo chawo ndi choona. Paja Yesu anati: “Onse adzadziwa kuti ndinu ophunzira anga, ngati mukukondana.” (Yoh. 13:34, 35) Mtumwi Yohane analembanso kuti: “Ana a Mulungu ndiponso ana a Mdyerekezi amaonekera bwino ndi mfundo iyi: Aliyense amene sachita zolungama sanachokere kwa Mulungu, chimodzimodzinso amene sakonda m’bale wake. Pakuti uwu ndi uthenga umene munamva kuyambira pa chiyambi, kuti tizikondana.” (1 Yoh. 3:10, 11) A Mboni za Yehova amakondana komanso kugwirizana ndipo izi zimasonyeza kuti iwo ndi Akhristu enieni. Zimasonyezanso kuti Mulungu akuwagwiritsa ntchito kuti azilalikira uthenga wabwino wa Ufumu padziko lonse lapansi.—Mat. 24:14.
NTCHITO YOSONKHANITSA A “KHAMU LALIKULU”
12, 13. Kodi panopa a khamu lalikulu akuchita chiyani, nanga posachedwapa adzadalitsidwa bwanji?
12 Akhristu ambiri masiku ano ndi a “khamu lalikulu . . . lochokera m’dziko lililonse, fuko lililonse, mtundu uliwonse, ndi chinenero chilichonse.” Iwo akuimirira “pamaso pa mpando wachifumu [wa Mulungu] ndi pamaso pa Mwanawankhosa [Yesu Khristu].” A khamu lalikuluwo ndi “amene atuluka m’chisautso chachikulu, ndipo achapa mikanjo yawo ndi kuiyeretsa m’magazi a Mwanawankhosa.” Iwo amachita zimenezi pokhulupirira nsembe ya dipo ya Yesu. Amakondanso Yehova ndi Yesu ndipo amachita “utumiki wopatulika usana ndi usiku.”—Chiv. 7:9, 14, 15.
13 Posachedwapa, Mulungu awononga dziko loipali pa “chisautso chachikulu.” (Mat. 24:21; werengani Yeremiya 25:32, 33.) Koma popeza Yehova amakonda atumiki ake, adzawapulumutsa n’kuwatsogolera kuti alowe m’dziko latsopano. Paja zaka pafupifupi 2,000 zapitazo, Mulungu analonjeza kuti: “Adzapukuta misozi yonse m’maso mwawo, ndipo imfa sidzakhalaponso. Sipadzakhalanso kulira, kapena kubuula, ngakhale kupweteka.” Kodi inuyo mumalakalaka kudzakhalapo pa nthawi imene mavuto onse adzakhala atatha?—Chiv. 21:4.
14. Kodi panopa chiwerengero cha khamu lalikulu chafika pati?
14 Pamene masiku otsiriza ankayamba mu 1914, padziko lonse panali atumiki a Yehova masauzande ochepa chabe. Koma odzozedwa ochepawa anachita khama kwambiri pa ntchito yolalikira ngakhale kuti panali mavuto ambiri. Izi zinatheka chifukwa choti ankakonda kwambiri anzawo komanso ankathandizidwa ndi mzimu wa Mulungu. Zotsatira zake n’zakuti khamu lalikulu la anthu amene adzakhale padzikoli linayamba kusonkhanitsidwa. Panopa atumiki a Yehova afika pafupifupi 8 miliyoni ndipo amasonkhana m’mipingo yoposa 115,400. Koma chiwerengerochi chikuwonjezerekabe. Mwachitsanzo, m’chaka chautumiki cha 2014, anthu oposa 275,500 anabatizidwa. Choncho zinali ngati kuti mlungu uliwonse pankabatizidwa anthu pafupifupi 5,300.
15. Fotokozani zinthu zina zimene zikuchitika pa ntchito yolalikira.
15 Timachita chidwi kwambiri tikaganizira zonse zimene zikuchitika pa ntchito yolalikira. Panopa mabuku athu akumasuliridwa m’zilankhulo zoposa 700. Magazini ya Nsanja ya Olonda ndi imene imasindikizidwa kwambiri padziko lonse ndipo magazini oposa 52,000,000 amasindikizidwa mwezi uliwonse m’zilankhulo 247. Mabuku akuti, Kodi Baibulo Limaphunzitsa Chiyani Kwenikweni? oposa 200,000,000 asindikizidwa m’zilankhulo zoposa 250.
16. N’chiyani chikuthandiza kuti gulu lathu lizikula kwambiri?
16 Gulu lathu likukula kwambiri chifukwa chakuti timakhulupirira Mulungu ndiponso timavomereza kuti Baibulo ndi Mawu ake. (1 Ates. 2:13) Yehova akupitiriza kutidalitsa ngakhale kuti “mulungu wa nthawi ino” amadana nafe kwambiri.—2 Akor. 4:4.
TIZIKONDA ANZATHU NTHAWI ZONSE
17, 18. Kodi atumiki a Yehova ayenera kuwaona bwanji anthu amene satumikira Mulungu?
17 Kodi atumiki a Yehova ayenera kuwaona bwanji anthu amene satumikira Mulungu? Tikamalalikira, anthu ena amamvetsera koma ena amadana ndi uthenga wathu. Ngakhale zili choncho, timatsatira malangizo a m’Baibulo akuti: “Nthawi zonse mawu anu azikhala achisomo, okoma ngati kuti mwawathira mchere, kuti mudziwe mmene mungayankhire wina aliyense.” (Akol. 4:6) Tikamakambirana ndi anthu zimene timakhulupirira, timalankhula “ndi mtima wofatsa ndiponso mwaulemu kwambiri” chifukwa chakuti timawakonda.—1 Pet. 3:15.
18 Ngakhale anthu akatilankhula mwachipongwe mu utumiki, timawasonyeza chikondi potsanzira zimene Yesu ankachita. Pamene “anali kunenedwa zachipongwe, sanabwezere zachipongwe. Pamene anali kuvutika, sanawopseze, koma anali kudzipereka kwa iye amene amaweruza molungama.” (1 Pet. 2:23) Nthawi zonse tiyenera kukhala odzichepetsa n’kumatsatira malangizo akuti: “Osabwezera choipa pa choipa kapena chipongwe pa chipongwe, koma m’malomwake muzidalitsa.”—1 Pet. 3:8, 9.
19. Kodi Yesu anatipatsa lamulo lotani lokhudza adani athu?
19 Kudzichepetsa kumatithandiza kumvera lamulo lofunika kwambiri limene Yesu anatipatsa. Iye ananena kuti: “Inu munamva kuti anati, ‘Uzikonda mnzako ndi kudana ndi mdani wako.’ Koma ine ndikukuuzani kuti: Pitirizani kukonda adani anu ndi kupempherera amene akukuzunzani, kuti musonyeze kuti ndinudi ana a Atate wanu wakumwamba. Chifukwa iye amawalitsira dzuwa lake pa anthu oipa ndi abwino, ndi kuvumbitsira mvula anthu olungama ndi osalungama omwe.” (Mat. 5:43-45) Ngakhale adani athu atatichitira zinthu zoipa, tiyenera kuwakondabe.
20. Kodi tikudziwa bwanji kuti anthu onse padzikoli azidzakonda Mulungu ndiponso anzawo? (Onani chithunzi patsamba 21.)
20 Nthawi zonse tiyenera kuchita zinthu zosonyeza kuti timakonda Yehova komanso anzathu. Mwachitsanzo, anthu ena amene amatitsutsa akakumana ndi mavuto, tiyenera kuwathandiza. Kumbukirani kuti Paulo anati: “Anthu inu musamakhale ndi ngongole iliyonse kwa munthu aliyense, kusiyapo kukondana, popeza amene amakonda munthu mnzake wakwaniritsa chilamulo. Chifukwa malamulo onena kuti, ‘Usachite chigololo, Usaphe munthu, Usabe, Usasirire mwansanje,’ ndiponso lamulo lina lililonse limene lilipo, chidule chake chili m’mawu awa akuti, ‘Uzikonda mnzako mmene umadzikondera wekha.’ Chikondi sichilimbikitsa munthu kuchitira zoipa mnzake, chotero chilamulo chimakwaniritsidwa m’chikondi.” (Aroma 13:8-10) Popeza kuti dzikoli likulamulidwa ndi Satana, anthu ambiri amasankhana mitundu komanso amakonda zachiwawa. (1 Yoh. 5:19) Koma Akhristu amayesetsa kukonda anzawo. Yehova akadzawononga Satana, ziwanda ndiponso anthu oipa, padzikoli padzakhala anthu achikondi okhaokha. Pa nthawiyo tidzasangalala kwambiri chifukwa anthu onse azidzakonda Mulungu ndiponso anzawo.


c: text/html

text:
NSANJA YA OLONDA (YOPHUNZIRA) JANUARY 2013
Magazini ino ikufotokoza za anthu otchulidwa m’Baibulo omwe anasonyeza kuti anali ndi chikhulupiriro komanso olimba mtima.
Anadzipereka ndi Mtima Wonse ku Norway
Kodi funso limene anafunsidwa mosayembekezereka linathandiza bwanji banja lina kuti lisamukire kudera limene kukufunika anthu ambiri ogwira ntchito yolalikira?
Ukhale Wolimba Mtima Chifukwa Yehova Ali Nawe
Mungapindule ndi zitsanzo za Yoswa, Yehoyada, Danieli ndi anthu ena omwe anasonyeza chikhulupiriro komanso kulimba mtima.
Musalole Chilichonse Kusokoneza Ubwenzi Wanu ndi Yehova
Werengani kuti mudziwe mmene tingasankhire zinthu mwanzeru pa nkhani ya ntchito, zosangalatsa komanso banja lathu.
Pitirizani Kuyandikira Yehova
Kodi tingatani kuti zinthu monga zipangizo zamakono, thanzi, ndalama komanso kunyada zitalilepheretse kukhala pa ubwenzi ndi Yehova?
Tumikirani Yehova Popanda Kunong’oneza Bondo
Pa moyo wake, mtumwi Paulo anapanga zinthu zabwino komanso zinthu zina zimene ananong’oneza nazo bondo. Kodi tingaphunzire chiyani pa zimene zinachitika pa moyo wake?
Akulu Achikhristu Ndi Antchito Anzathu Otipatsa Chimwemwe
Kodi akulu amathandiza bwanji abale ndi alongo kuti azitumikira Mulungu mosangalala?
Anabala Zipatso Chifukwa Chokonzekera Bwino
Werengani kuti mudziwe mmene mtsikana wina wazaka 10 ku Chile anagwirira ntchito mwakhama kuti aitanire aliyense ku sukulu kwake amene amalankhula chinenero cha Chimapudunguni ku mwambo wofunika kwambiri.

robotstxt: allowed

filter: keep


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
12 Rehobowamu+ anapita ku Sekemu,+ chifukwa kumeneko n’kumene Aisiraeli onse anasonkhana kuti akamulonge ufumu.
2 Yerobowamu+ mwana wa Nebati anamva zimenezi akadali ku Iguputo, (pajatu anathawa Mfumu Solomo n’kukakhala ku Iguputo),+
3 ndipo anthu anatumiza uthenga womuitana. Kenako Yerobowamu ndi mpingo wonse wa Isiraeli anabwera n’kuyamba kulankhula ndi Rehobowamu kuti:+
4 “Bambo anu anaumitsa goli lathu. Tsopano inuyo mufewetse+ ntchito yowawa ya bambo anu ndi goli lawo lolemera+ limene anatisenzetsa, ndipo tidzakutumikirani.”+
5 Rehobowamu atamva zimenezi anauza anthuwo kuti: “Pitani kaye kwa masiku atatu, ndipo mukabwerenso kwa ine.”+ Anthuwo anapitadi.
6 Ndiyeno Mfumu Rehobowamu inafunsira nzeru kwa akulu+ amene anali kutumikira bambo ake Solomo pamene anali moyo. Inawafunsa kuti: “Kodi mukuganiza kuti anthuwa ndiwayankhe bwanji?”+
7 Iwo anaiuza kuti: “Ngati lero mukufuna kuti mukhale mtumiki wa anthuwa ndi kuwatumikira,+ muwayankhe ndi mawu abwino,+ ndipo iwo adzakhala atumiki anu nthawi zonse.”+
8 Koma iye sanamvere malangizo ochokera kwa akulu aja, m’malomwake anayamba kukafunsira malangizo kwa achinyamata amene anakulira naye limodzi,+ omwe anali kumutumikira.+
9 Iye anawafunsa kuti: “Kodi mungapereke malangizo+ otani kuti tiwayankhe anthuwa amene andipempha kuti, ‘Fewetsani goli limene bambo anu anatisenzetsa’?”+
10 Achinyamata amene anakulira naye limodziwo anamuuza kuti: “Izi n’zimene mukanene+ kwa anthu awa amene akuuzani kuti, ‘Bambo anu anatisenzetsa goli lolemera, koma inuyo mutipeputsireko.’ Muwauze kuti, ‘Chala changa chaching’ono chidzakhala chachikulu kuposa chiuno cha bambo anga.+
11 Bambo anga anakusenzetsani goli lolemera koma ineyo ndiwonjezera goli lanulo.+ Bambo anga anakukwapulani ndi zikwapu koma ineyo ndikukwapulani ndi zikoti zaminga.’”+
12 Pa tsiku lachitatu, Yerobowamu ndi anthu onse anapita kwa Rehobowamu, monga momwe mfumuyo inanenera kuti: “Mukabwerenso kwa ine pa tsiku lachitatu.”+
13 Mfumuyo inayamba kuyankha anthuwo mwaukali+ ndipo sinamvere malangizo ochokera kwa akulu amene anailangiza aja.+
14 Iyo inayamba kulankhula kwa anthuwo motsatira malangizo amene achinyamata aja+ anaipatsa. Inati: “Bambo anga anakusenzetsani goli lolemera, koma ine ndidzawonjezera goli lanulo. Bambo anga anakukwapulani ndi zikwapu, koma ine ndidzakukwapulani ndi zikoti zaminga.”+
15 Mfumuyo sinamvere anthuwo+ chifukwa zinthu zinatembenuka chonchi mwa kufuna kwa Yehova,+ kuti akwaniritse mawu amene Yehovayo analankhula+ kwa Yerobowamu mwana wa Nebati, kudzera mwa Ahiya+ Msilo.
16 Aisiraeli onse ataona kuti mfumuyo sinawamvere, anaiyankha kuti: “Tili ndi gawo lanji mwa Davide?+ Ife tilibe cholowa mwa mwana wa Jese. Pitani kwa milungu yanu+ Aisiraeli. Tsopano iwe Davide,+ uzisamalira nyumba yako yokha.” Aisiraeliwo atatero, anayamba kubwerera kumahema awo.
17 Koma Rehobowamu anapitiriza kulamulira ana a Isiraeli amene anali kukhala m’mizinda ya ku Yuda.+
18 Kenako Mfumu Rehobowamu inatumiza Adoramu+ amene anali kuyang’anira anthu ogwira ntchito yokakamiza,+ koma Aisiraeli onse anam’ponya miyala+ n’kumupha. Komabe, Mfumu Rehobowamu inatha kukwera galeta n’kuthawira ku Yerusalemu.
19 Ndipo Aisiraeli anapitiriza kuukira+ nyumba ya Davide mpaka lero.+
20 Aisiraeli onse atangomva kuti Yerobowamu wabwera, nthawi yomweyo anatumiza uthenga womuitanira kumene anasonkhana, ndipo anamuika kukhala mfumu ya Aisiraeli onse.+ Palibenso amene ankatsatira nyumba ya Davide kupatula fuko la Yuda lokha.+
21 Rehobowamu atafika ku Yerusalemu,+ nthawi yomweyo anasonkhanitsa amuna ochita kusankhidwa odziwa kumenya nkhondo okwanira 180,000 a nyumba yonse ya Yuda ndi fuko la Benjamini.+ Anawasonkhanitsa kuti akamenyane ndi nyumba ya Isiraeli pofuna kuti ufumu ubwerere kwa Rehobowamu mwana wa Solomo.
22 Kenako mawu a Mulungu woona anafikira Semaya+ munthu wa Mulungu woona,+ kuti:
23 “Kauze Rehobowamu mwana wa Solomo, mfumu ya Yuda, ndi nyumba yonse ya Yuda ndi Benjamini, ndi anthu ena onse kuti,
24 ‘Yehova wati: “Musapite kukamenyana ndi abale anu, ana a Isiraeli.+ Aliyense abwerere kunyumba kwake, chifukwa zimene zachitikazi, zachitika mwa kufuna kwanga.”’”+ Choncho anamvera mawu a Yehova+ n’kubwerera kwawo malinga ndi mawu a Yehova.+
25 Yerobowamu anamanga mzinda wa Sekemu+ m’dera lamapiri la Efuraimu, n’kuyamba kukhala kumeneko. Kenako anachoka kumeneko n’kupita kukamanga mzinda wa Penueli.+
26 Ndiyeno Yerobowamu anayamba kunena mumtima mwake kuti:+ “Tsopano ufumuwu ubwerera kunyumba ya Davide.+
27 Anthu awa akapitiriza kupita kukapereka nsembe kunyumba ya Yehova ku Yerusalemu,+ mtima wawo ubwerera kwa mbuye wawo Rehobowamu mfumu ya Yuda, ndipo ineyo adzandipha+ n’kubwerera kwa Rehobowamu mfumu ya Yuda.”
28 Choncho mfumuyo inakambirana ndi anthu ena+ n’kupanga ana awiri a ng’ombe agolide.+ Itatero inauza anthuwo kuti: “N’zovuta kwambiri kwa inu kuti muzipita ku Yerusalemu. Nayu Mulungu wanu+ Aisiraeli inu, amene anakutulutsani m’dziko la Iguputo.”+
29 Ndiyeno chifaniziro cha ng’ombe chimodzi anakachiika ku Beteli,+ china anakachiika ku Dani.+
30 Chinthu chimenechi chinakhala chochimwitsa anthu.+ Anthuwo anali kukafika mpaka ku Dani kukaima pamaso pa chifaniziro cha mwana wa ng’ombecho.
31 Yerobowamu anayamba kumanga akachisi m’malo okwezeka.+ Ndiyeno anasankha anthu wamba, anthu amene sanali ana a Levi, n’kuwaika kuti akhale ansembe.+
32 M’mwezi wa 8, pa tsiku la 15 la mweziwo, Yerobowamu anachita chikondwerero chofanana ndi cha ku Yuda.+ Anachita chikondwererochi kuti apereke nsembe kwa ana a ng’ombe amene anawapanga, paguwa lansembe limene analimanga ku Beteli.+ M’malo okwezeka a ku Beteli amene anamanga, anaikako ansembe kuti azitumikira.
33 Yerobowamu anapereka nsembe pa tsiku la 15, m’mwezi wa 8 womwe anausankha yekha.+ Anapereka nsembezo paguwa limene anamanga ku Beteli. Ndipo anakonzera chikondwerero ana a Isiraeli ndi kupereka nsembe zautsi kuti afukize paguwalo.+
Patsani ena
Patsani ena
1 Mafumu 12
Baibulo la Dziko Latsopano la Malemba Opatulika
https://www.jw.org/finder?docid=1011452&Book=11&Chapter=12&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D12%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Zochitika Padzikoli
Spain
Akatswiri ena amakhulupirira kuti zochita za anthu n’zimene zinachititsa chivomezi chomwe chinachitika mu 2011 mumzinda wa Lorca, kum’mwera kwa dziko la Spain, chimene chinapha anthu 9 ndi kuvulaza anthu enanso ambirimbiri. Akatswiriwa anapeza kuti chivomezi choopsachi chinachitika kumadera amene anthu ankapopa madzi kuchokera m’nthaka pochita ulimi wothirira.
China
M’chaka cha 2012, anthu ochokera ku China okaona malo m’mayiko ena, anagwiritsa ntchito ndalama zokwana madola 102 biliyoni a ku America. Malinga ndi zimene linanena bungwe lina loona za anthu okaona malo, dziko la China ndi limene linagwiritsa ntchito ndalama zambiri kuposa dziko lina lililonse. Mayiko a Germany ndi America ndi omwe ali pa nambala 2 ndipo dziko lililonse pa awiriwa, linagwiritsa ntchito ndalama zokwana madola 84 biliyoni a ku America.
Japan
Magazini ina ya ku Britain inalemba zotsatira za kafukufuku wina amene anachitika pakati pa anthu pafupifupi 68,000 a ku Japan. Avereji ya zaka za anthuwa ndi 23. Kafukufukuyu anasonyeza kuti azimayi omwe anabadwa pakati pa 1920 ndi 1945 amene amayamba kusuta fodya asanakwanitse zaka 20, amachepetsa moyo wawo ndi zaka 10, poyerekeza ndi azimayi amene sasuta. Pomwe azibambo amene amasuta amachepetsa moyo wawo ndi zaka 8.
Mauritania
Boma la Mauritania laletsa kugula kuchokera kumayiko ena, kupanga komanso kugwiritsa ntchito mapepala apulasitiki. Bomali lachita izi pofuna kuteteza zamoyo za m’madzi komanso nyama zapamtunda zimene zimafa zikadya mapepalawa. Boma la Mauritania likulimbikitsa anthu kuti asamagwiritse ntchito mapepala apulasitiki, koma azigwiritsa ntchito zinthu zomwe zimawola chifukwa siziwononga chilengedwe.
Padziko Lonse
Makampani a inshulansi amawononga ndalama zokwana madola a ku America 50 biliyoni chaka chilichonse pa mavuto obwera chifukwa cha nyengo. Kuyambira m’ma 1980, chiwerengero cha ndalamazi chimawonjezeka kuposa kuwirikiza kawiri pa zaka 10 zilizonse. Izi zimachitika chifukwa cha kukwera mitengo wa zinthu.


text:
19 October 2016 Last updated at: 8:56 AM
FAM orders Silver Strikers to stop using Thuso Paipi
The Football Association of Malawi (FAM) has ordered Silver Strikers FC to stop using Wizards FC winger Thuso Paipi in their games following the expiry of his loan deal with the Central Bankers on 30 September 2016, Malawi24 can report.
According to information made available to Malawi24, Wizards FC owner Peter Mponda lodged a complaint to the FA after it emerged that Paipi was still being used by the current Super League leaders despite having his loan deal expired last month.
Upon receiving this complaint, the FA through Transfer System Manager Casper Jangale ordered Silver to release the player back to his parent club.
The Central Bankers’ General Secretary Thabo Chakaka Nyirenda confirmed to have received the letter from the FA and have since released Paipi back to his club.
“There was an agreement between us and Wizards FC but we have been told to have the player released with immediate effect so we have respected the FA’ decision.”
“We also discussed with our friends to buy the player but we have been knocked down by Wizards, who instead of talking about the transfer fee, they have ordered us to release the player so we have indeed released the player back to them,” he said.
According to further information, the Bankers have stopped paying Paipi’s K120 000 monthly salary following the development.
And commenting on the issue, Mponda said the player is contracted to Wizards FC and as a club, they will continue taking care of the player and he will be used for the remainder of the season.
“He is our player and we will continue looking after him since he is contracted to Wizards FC and he will play for us for the remainder of the season.”
“He is a very good player and several teams are still interested in acquiring his services so we will see what the future holds for the player,” explained Mponda.
Before the closure of the local transfer window, Nyasa Big Bullets were interested in buying the player but the Bankers broke the deal as they refused to release the player in time but with the latest development, Bullets have got all the hopes of bringing him on board next season.
55 Comments On "FAM orders Silver Strikers to stop using Thuso Paipi"
-
kumene thuso akugwira ntchito kma awa sanamalize makobili amalize bas we want to play fair
-
A fam amakondela team ijayi ! Kom kaya wina afune asafune silver league ikutenga !
-
All in all tingomvetsetsa kuti chinthu chili chose chili ndi malire. Yakwana nthawi yomwe anapimirana basi. Wishing you all the best Thuso, continue working hard as hard work pays.
-
Poor football
-
Palibe wapanga zoti ma Bankers axatenge league ayi, koma lamulo lagwila ntchito yake. Note that league amatengela pa ground wotsati pa Fb, u steel have a long journey
-
Nkhani palibetu apa contract yomwe anapatsidwa ndi a silver ngati yatha mumafuna azikhalabe komweko? Malamulo amati chani pamene contract ya osewera yatha? Muloleni apite komwe anachokera ngati mungazipope kamutengeni apo ayi mutha kukatenga Gwaladi alowe malo mwake.
-
Ndiwa bb bas
-
Munthu opanda mzeru amaperekera ndemanga zosiyana ndi nkhani momw iliri, a BB chawakhuza ndi chani? Popeza nkhani ili pakati pa Fam, Silver ndi Wizard.
-
Behind wizards on this story are bb, believe me. With the presence of fisha at bb thuso will be reduced to size. Ask me about eneya
-
Zangokuwawani a FAM poti team ya a bwana anu sizikuyiyendera.
-
Nyau King Fc nkhani ndimeneyo ofunika kukangompatsa Mponda player wake
-
Vuto so player koma payenda ndale,akufuna kuti mwina ma Bankers abwelele mmbuyo.FAM paja ndiyakumwela.
-
Timuthokonze kuti tinakhala naye koma tsopano tamutsekulila njila yakwa mponda ndi ma teams ena worry not ndife ma bankers tidachotsaso ma key players 9 anthu munatokota kuti wakuchipiku koma pano bwanji nde mr paipi ife tinakonda koma kwacha yachita njilu amponda akondetsetsa
-
Time of the expiry of the contract is not good 4 the player. This confuses the form of player. The league is at climax and this will confuse him. Our football adminstrator are myopic and our Malawian football can not develop.
-
uchoka player m’modzi sikuti silver yatha wenaso alipo alowa m’malo
-
fam ndichoncho amangofuna kupondereza ma bankers, apite sitikumusowa, nyoni woyeee
-
Azipita kwawo ndi team yanji player angalandile k120.000 pamwenzi. amfuse chitsulo akugulotsa zibuku ku bangwe
-
Pita NBB ikudukila iweyo
Week yoyamba yomweyo ku
BB bas ,wa ku jon
-
okkk
-
This Mponda crook wants the lad to go to his homestead known as Nyasa BB. keep your ears and eyes open, people. he stole a team from surestream academy, now this. He is a liability to super league soccer, this mponda guy….
-
bola mwatchukako Athuso kupanda mabanker munalitu chabe inu bwererani kuphophoko mukapitilize kulimbana ndi #rlgtion
-
Fisi ndi Fisi angasithe ntchire amakhalabe Fisi,mwana ndiwampira uyu,sangasithe kaseweredwe kamba kakut wasitha team
-
Chamwini kutukwanisa
-
Ngati abwerere ayende bwino, sliver sidzafoka mpaka kale.
-
nanunso a silver munakomedwa.. zimenezi ndizofunanso kukumbutsani?
-
contract ngat yatha basi abwerere kumene anamusula, akafuna ma bankers amusaineso, #nomads.com
-
a silver matama kutikaziza kumati amugula pomwe ndalama alibe lero ndi izi
-
Pomwe zikuonetsera kut fans yochuluka mpira imangosapota koma samazitsata ndaonera pankhaniyi ndipo palibe angaletse mukuti mponda nd anzake ayamba jelous lofuna kutsokonedza kut silver isatenge league koma nokha ndikumamva kut silver inamusayinitsa contract ku sulom yachaka pomwe kwa mponda inali yamedzi 6 so mukuona kwanu oyipa mtima ndindani? Ndinaona masapota akumalawi timacomenta zokondera cox nd team yomwe timasapota ngakhale italakwitsa koma izi sizingatukule mpira zimafunika kuzuzula pomwe palakwika mutha kuithandiza team ndikuzuzula pazomwe yapanga kwa amene wamva comenti yangayi atolamo kanthu zikomo
-
Straight Foward & Clearly Illustrated THUMB UP!! Umakwana zofuna kuzivesa zinthuzi!!
-
Zoona mchimwene lero akuti anthu ayamba jealous lofuna kutsokonedza Silver kutenga league pamene nkhaniyi ikuonetsa kut Silver ndiyo ili yolakwitsa
-
True Coz During Window Transfer Pamene Mponda Ankafuna Kugulisa Paipi A Silver Anati Mponda Akaphwanya Agreement Yawo Amusumira Pano Loan Contract Yatha Akunena Kuti Mponda Ali Ndi Nsanje!!!
-
Zoonad man.
-
-
Ayende Bzake, Koma Ngakhale Zili Choncho Silver Sikuyang’ana M’mbuyo 4wd Ever!!
-
nyau imeneyo loan umabweza zamwini palibeso kukhomere apa abwere kumene anachokera fana ndiposo league simutenga
-
Ingopangani machawi inu ma bankers, mfanayu ali bhoo
-
Mabankers Ukape
-
Sitimutsatila ife ndi Mabankers kuyambila kale kulibe MR paipi wishing him all de best kumene akuvayako
-
Zisandikhuze zmenezo ine pheee ndi acina. KWATE, DALISO, KAKHOBW, ANZELU + ose mapry amandikwanirira izomungosova
-
He is a good player. I personally wish him lucky. All the best young lad.
-
Nanayu akasitha team now zimuvutirapo akanakhala komweko. Ine woikonda noma
-
Kutha kwa mwanayi basi
-
Zomwe achita AFAM ndikumubwezeresa mmbuyo mwanayo pot zitha kumpanga affect sychologically mwanayo. KOMA BANKAS MOTO BAS
-
Ayende boo
-
yose boh!!!!!!!NBB wooooeeee!!!!!!???
-
Chamwini ndi chamwini basi
-
I think musanapange cometi yambani mwasegura link kuti muvesese Mponda akuti mabankers anasainisa contract ya 6monthy ndie pano 6monyhyyo yatha ndie ayenera kubwerera ku team yake mabankers ngati akumufunabe asign contact ina tizivesesa amalawi plzzzzzz olakwa ndi mabankers poti akuziwa malamulo a mpira
-
Vuto ndi school anthu ife. But but thankx potiunikila
-
-
Azipita, madolo ena monga tizgo, swale, katinji, Vibre, mentioning until the sunset atigwirira ntchito.
MABANKER WOYEE!
-
Nde mmakaniziranji kugulisa mwanayu ku bullets?
-
kkkkk kufuna kuyikhomelera silver!!! Mwayamba kunyumwa nayo kut itha kutenga leage!! kkkkkkkk tisova!
-
Atenge zimenezi basi, za school pa Bambino zathela pompa basi
-
A Silver mmesa ankati adamusainisa contract ya 3 yrs??
-
Zosabvetsetseka izi koma zipite zimenezi basi, each and every month back to back same story, wapambana bwanji thuso -yo apite basi
-
Aaaaaa a silver ndiabodza kunali kuteteza player kuti asatengedwe?kkkkkk koma
-
-
Kodi Mponda siamatikaniza ife abb pa 3 million? amusiye ku silver komweko.
Most Viewed
Giving Mutharika a news blackout is retrogressive: Mount Soche Declaration is a threat to Malawi’s democracy and press freedom
Pearson Nkhoma


text:
DOMINICAN REPUBLIC
Tikanatha Kumangidwa Nthawi Iliyonse
“Ochenjera Ngati Njoka Koma Oona Mtima Ngati Nkhunda”
Abale ndi alongo ankafunika kupeza mabuku ndi magazini pa nthawi ya bani koma zinali zovuta kwambiri. Abale ambiri ankagwidwa n’kutsekeredwa m’ndende kawirikawiri.
Mlongo wina dzina lake Juanita Borges anati: “Mu 1953, ndinaphunzira Baibulo ndipo ndinkadziwa kuti nthawi iliyonse ndikhoza kumangidwa chifukwa chokhala wa Mboni za Yehova. Ndiyeno tsiku lina mu November 1958, ndinapita kukaona mlongo wina dzina lake Eneida Suárez. Ndili komweko, apolisi anafika n’kutigwira poganiza kuti tikuchita msonkhano. Tinauzidwa kuti tikhala m’ndende miyezi itatu komanso aliyense alipire chindapusa cha ndalama zokwana mapeso 100 (pa nthawiyo ndalamazo zinali zofanana ndi madola 100 a ku United States).”
Boma linachita chilichonse chimene likanatha kuti lilepheretse a Mboni kusonkhana koma sizinatheke. A Mboniwo ankayesetsa kukhala “ochenjera ngati njoka koma oona mtima ngati nkhunda.” (Mat. 10:16) Mlongo wina dzina lake Andrea Almánzar anati: “Tinkafika ku misonkhano pa nthawi zosiyanasiyana. Tikamaliza tinkayenera kuchokanso pa nthawi zosiyana n’cholinga choti anthu asatikayikire. Choncho enafe tinkafika kunyumba usiku.”
M’bale wina dzina lake Jeremías Glass anabadwa pa nthawi imene bambo ake anali kundende. Iye anakhala wofalitsa ali ndi zaka 7 mu 1957. Abale ndi alongo ankasonkhana m’nyumba yawo ndipo iye akukumbukira zimene ankachita kuti anthu asawadziwe. M’baleyu anafotokoza kuti: “Aliyense amene ankasonkhana ankapatsidwa pepala lokhala ndi nambala imene inkasonyeza nthawi imene ayenera kuchoka pamalopo. Tikamaliza misonkhano, bambo anga ankandiuza kuti ndiime pakhomo kuti ndiziona manambala a anthuwo. Ndinkawauzanso kuti achoke awiriawiri komanso kuti adutse njira zosiyana pochoka.”
Tinkachitanso misonkhano yathu pa nthawi zimene anthu ambiri sakanadziwa. Mwachitsanzo, mlongo wina dzina lake Mercedes García anaphunzitsidwa Baibulo ndi amalume ake dzina lawo Pablo González. Amayi a mlongoyu anamwalira iye ali ndi zaka 7 ndipo pa nthawiyo bambo ake anali kundende. Iye anatsala ndi azichimwene ake atatu ndi azichemwali ake 6. Mercedes anabatizidwa ali ndi zaka 9 mu 1959. Pofuna kuti anthu asadziwe, abale anakonza zoti nkhani ya ubatizoyo ikambidwe m’bandakucha. Nkhaniyo inakambidwa kunyumba ya m’bale wina ndipo anthu anabatizidwa mumtsinje wa Ozama umene umadutsa mulikulu la dzikoli. Mercedes anati: “Pa nthawi ya 5:30 m’mawa tinali tikubwerera kunyumba koma anthu ena onse anali atangoyamba kumene kudzuka.”


text:
A Mboni za Yehova Anathandiza Anthu Okhudzidwa ndi Kusefukira kwa Madzi ku Australia
A Mboni za Yehova Anathandiza Anthu Okhudzidwa ndi Kusefukira kwa Madzi ku Australia
SYDNEY—Madzi osefukira anamiza madera a kum’mwera kwa dziko la Australia. Kusefukira kwa madziku kunayamba chifukwa cha mphepo ya mkuntho yotchedwa Tropical Cyclone Oswald yomwe inayambitsa chimvula champhamvu m’mdera la Queensland ndi la kumpoto kwa New South Wales. Anthu 4 anafa ndipo oposa 1,000 anasowa malo okhala. Mzinda wa Bundaberg, womwe uli pakati pa chigawo chapafupi ndi nyanja cha Queensland, unawonongeka kwambiri chifukwa kunali kutachitika mphepo za mkuntho maulendo 5 madziwa asanasefukire.
Ofesi ya Mboni za Yehova ku Sydney inapereka lipoti lakuti palibe munthu wa Mboni amene anafa kapena kuvulala pa ngoziyi. Komabe nyumba 53 za anthu a Mboni za Yehova a ku Bundaberg zinawonongeka, ndipo izi zinachititsa kuti anthu 70 asowe pokhala. Anthu omwe nyumba zawo zinawonongekawa, omwe ena anachita kupulumutsidwa ndi ndege, akukhala m’nyumba za anthu oyandikana nawo kapena a Mboni za Yehova anzawo.
Akulu a mpingo wa Mboni za Yehova a m’derali anakhazikitsa komiti yopereka chithandizo kuti ithandize anthu okhudzidwa. Anthu 250 a Mboni za Yehova omwe ena anachokera kutali kwambiri anapita kuchigawo cha Bundaberg kuti akathandize anthu amene anakhudzidwa ndi kusefukira kwa madziku.
Mukafuna kuimba foni:
Kuchokera m’mayiko ena: Lankhulani ndi a J. R. Brown, Office of Public Information, tel. +1 718 560 5000
Kuchokera ku dziko lomweli la Australia: Lankhulani ndi a Donald MacLean, tel. +61 2 9829 5600
mailto:?body=A Mboni za Yehova Anathandiza Anthu Okhudzidwa ndi Kusefukira kwa Madzi ku Australia%0a%0ahttps%3A%2F%2Fwww.jw.org%2Ffinder%3Fdocid%3D702013107%26wtlocale%3DCN%26srcid=share&subject=A Mboni za Yehova Anathandiza Anthu Okhudzidwa ndi Kusefukira kwa Madzi ku Australia


text:
Baibulo Lotchedwa Peshitta Limatithandiza Kudziwa Zokhudza Mabaibulo Omwe Anamasuliridwa Kalekale
Mu 1892, Mayi Agnes Smith Lewis ndi mayi Margaret Dunlop Gibson, omwe anali amapasa, anayenda ulendo wa masiku 9 kupita ku St. Catherine. Pa ulendowu, anayenda pa ngamila ndipo anadzera m’chipululu n’kukafika kuderali lomwe linali m’mbali mwa phiri la Sinai. N’chifukwa chiyani azimayiwa, omwe anali a zaka zoposa 40, anayenda ulendo wautali chonchi pa nthawi imene kuyenda kunali koopsa? Yankho la funsoli lingakuthandizeni kukhulupirira kuti Baibulo ndi lolondola.
YESU atatsala pang’ono kupita kumwamba, analamula ophunzira ake kuti alalikire “mu Yerusalemu, ku Yudeya konse ndi ku Samariya, mpaka kumalekezero a dziko lapansi.” (Machitidwe 1:8) Ophunzira a Yesu anamvera lamuloli ndipo ankalalikira mwakhama komanso molimba mtima. Akulalikira ku Yerusalemu, anthu anayamba kutsutsa kwambiri ntchito yawo moti mpaka Sitefano anaphedwa. Zitatere ophunzira a Yesu ambiri anathawira mumzinda wa Antiokeya, ku Siriya. Mzindawu unali umodzi wa mizinda ikuluikulu kwambiri mu Ufumu wa Roma ndipo unali pa mtunda wa makilomita pafupifupi 550 kumpoto kwa Yerusalemu.—Machitidwe 11:19.
Ophunzirawa atafika ku Antiokeya, anapitiriza kulalikira “uthenga wabwino” wonena za Yesu ndipo anthu ambiri amene sanali Ayuda anakhulupirira uthenga umene ankalalikira. (Machitidwe 11:20, 21) Ngakhale kuti anthu ambiri a mumzindawu komanso a m’madera ozungulira ankalankhula Chigiriki, chilankhulo chenicheni cha anthuwa chinali Chisiriya.
UTHENGA WABWINO UNAMASULIRIDWA M’CHISIRIYA
M’zaka za m’ma 100 C.E., Akhristu olankhula Chisiriya anachuluka mumzinda wa Antiokeya Chifukwa cha zimenezi, panafunika kuti uthenga wabwino. umasuliridwe m’Chisiriya. Choncho zikuoneka kuti mbali zina za Chipangano Chatsopano zinamasuliridwa koyambirira m’Chisiriya osati m’Chilatini.
Cha m’ma 170 C.E. wolemba mabuku wina wa ku Siriya, dzina lake Tatian, anaphatikiza mabuku ovomerezeka a Mauthenga Abwino n’kupanga kabaibulo kachigiriki kapena kachisiriya kotchedwa Diatessaron. Mawu amenewa ndi achigiriki ndipo amatanthauza “mabuku a Mauthenga Abwino 4.” Kenako munthu wina wa ku Siriya komweko dzina lake Ephraem, amene anakhalako kuyambira m’ma 310 mpaka m’ma 373 C.E., analemba nkhani yofotokoza za kabaibulo kotchedwa Diatessaron. Zimenezi zikusonyeza kuti Akhristu a ku Siriya ankagwiritsa ntchito kabaibulo kameneka.
N’chifukwa chiyani tiyenera kuchita chidwi ndi kabaibulo ka Diatessaron? M’zaka za m’ma 1800 C.E., akatswiri ena amaphunziro ankanena kuti mabuku a Mauthenga Abwino analembedwa pakati pa zaka za m’ma 130 ndi 170 C.E. Choncho ankati nkhani yokhudza moyo wa Yesu imene inalembedwa m’mabukuwa si yolondola. Koma mipukutu yakale ya kabaibulo ka Diatessaron imene inapezeka, ndi umboni wakuti mabuku a Uthenga Wabwino, omwe ndi Mateyu, Maliko, Luka ndi Yohane, anali atayamba kale kupezeka ambirimbiri pofika zaka zapakati pa 130 ndi 170 C.E. Izi zikusonyeza kuti mabukuwa analembedwa nthawi imeneyi isanafike. Kuwonjezera pamenepa, nthawi imene Tatian ankaphatikiza mabuku a Uthenga Wabwino n’kupanga kabaibulo kotchedwa Diatessaron, anagwiritsa ntchito kwambiri mabuku ovomerezeka a Uthenga Wabwino. Zimenezi zikusonyeza kuti pa nthawiyi anthu ankaona kuti mabuku owonjezera a Uthenga Wabwino ndi osavomerezeka.
Chakumayambiriro kwa zaka za m’ma 1400 C.E., anthu ambiri a kumpoto kwa Mesopotamia anayamba kugwiritsa ntchito Baibulo lomasuliridwa m’Chisiriya. Zikuoneka kuti Baibuloli linamasuliridwa m’zaka za m’ma 100 kapena 200 C.E., ndipo munali mabuku onse a m’Baibulo kupatulapo 2 Petulo, 2 Yohane, 3 Yohane, Yuda ndi Chivumbulutso. Baibuloli amalitchula kuti Peshitta ndipo mawu amenewa amatanthauza “Losavuta” kapena “Lomveka.” Baibulo lotchedwa Peshitta ndi limodzi mwa Mabaibulo akale kwambiri komanso ndi limene linamasuliridwa koyambirira kuchokera m’Chigiriki.
Chinthu china chochititsa chidwi n’choti mpukutu wina wa Baibulo la Peshitta unali ndi deti lofanana ndi 459/460 C.E. Pa mipukutu yonse ya Mabaibulo akale, ndi mpukutu wokhawu umene uli ndi deti lochita kulembedwa. Cha m’ma 508 C.E., Baibulo la Peshitta analimasuliranso ndipo pa nthawiyi anaikamo mabuku 5 amene munalibe aja. Baibulo latsopanoli linkadziwika kuti Philoxenian Version.
ANAPEZA MIPUKUTU INANSO YOLEMBEDWA M’CHISIRIYA
Pafupifupi mipukutu yonse imene inalipo m’zaka za m’ma 1800 C.E., inali ya zaka za m’ma 400 C.E. kapena chakachi chitadutsa. Pa chifukwa chimenechi, akatswiri a Baibulo ankachita chidwi kwambiri ndi Mabaibulo amene analembedwa nthawi imeneyi isanafike monga Baibulo lachilatini lotchedwa Vulgate ndi lachisiriya lotchedwa Peshitta lija. Pa nthawi imeneyi, ena ankakhulupirira kuti Baibulo la Peshitta linachita kumasuliridwanso kuchokera ku Baibulo lina lakale lachisiriya. Koma palibe umboni woti panali Baibulo lotereli. Popeza zikuoneka kuti panali Baibulo lachisiriya la m’zaka za m’ma 100 C.E., Baibulo limeneli likanapezeka likanathandiza anthu, makamaka akatswiri a Baibulo, kudziwa zambiri zokhudza Mabaibulo omwe anamasuliridwa kale kwambiri. Koma kodi Baibulo limeneli linalipodi? Ngati linalipo, kodi zikanatheka kulipeza?
Inde, linalipo. Ndipotu panapezeka mipukutu iwiri yachisiriya. Mpukutu woyamba unalembedwa cha m’ma 400 C.E. Mpukutuwu unali umodzi mwa mipukutu yambiri yachisiriya imene inatengedwa m’chaka cha 1842 m’nyumba yokhala ansembe yomwe inali kuchipululu cha Nitrian m’dziko la Egypt, n’kukaikidwa kumalo ena osungira zinthu zakale a ku Britain. Mpukutuwu anaupatsa dzina lakuti Curetonian Syriac chifukwa William Cureton ndi amene anaupeza komanso kuufalitsa. William Cureton anali wachiwiri kwa woyang’anira mipukutu yakale kumalo osungirako zinthu zakalewa. Mu mpukutuwu munali mabuku a Mauthenga Abwino ndipo anawalemba kuyambira Mateyu, Maliko, Yohane kenako Luka.
Mpukutu wachiwiri umapezekabe mpaka pano ndipo umatchedwa Sinaitic Syriac. Azimayi awiri amapasa amene tawatchula kumayambiriro kwa nkhaniyi aja ndi amene anapeza mpukutuwu. Ngakhale kuti pa nthawiyi Mayi Agnes analibe digiri ya kuyunivesite, iwo anaphunzira zinenero 8 za m’mayiko ena ndipo chimodzi mwa zinenerozi chinali Chisiriya. Mu 1892, Mayi Agnes anapeza mpukutuwu m’nyumba ya ansembe yotchedwa St. Catherine ku Egypt.
Mayi Agnes anapeza mpukutuwu m’kabati yomwe inali m’nyumbayi. Mayiwa anafotokoza kuti, “mpukutuwu sunkaoneka bwino, unali wakuda kwambiri ndipo mapepala ake anali omatirirana chifukwa unakhala zaka zambiri usanatsegulidwe.” Mawu oyambirira amene analembedwa mu mpukutuwu anafufutidwa * n’kulembamo nkhani yokhudza azimayi oyera mtima. Komabe Mayi Agnes anaona kuti mawu ena oyambirirawo ankaonekabe m’munsi ndi pamwamba pa masamba ena a mpukutuwu. Mawu amene ankaoneka m’mwambawo anali akuti “wa Mateyu,” “wa Maliko” ndi “wa Luka.” Apatu mayiwa anali atapeza mpukutu wolembedwa m’Chisiriya wokhala ndi mabuku a Mauthenga Abwino atatu. Panopa akatswiri a maphunziro amakhulupirira kuti mpukutuwu unalembedwa chakumapeto kwa zaka za m’ma 300 C.E.
Mpukutuwu ndi umodzi mwa mipukutu yofunika kwambiri ya Baibulo. Mipukutu ina imene inapezeka ndi yachigiriki monga Codex Sinaiticus ndi Codex Vaticanus. Panopa anthu ambiri amakhulupirira kuti mipukutu iwiri ija, wa Sinaitic ndi wa Curetonian, ndi mipukutu yakale ya Mauthenga Abwino yachisiriya yomwe inalembedwa chakumapeto kwa zaka za m’ma 100 C.E., kapena chakumayambiriro kwa zaka za m’ma 200 C.E.
“MAWU A MULUNGU WATHU ADZAKHALA MPAKA KALEKALE”
Kodi mipukutu imeneyi ingathandize anthu amene amakonda kuphunzira Baibulo masiku ano? Inde. Mwachitsanzo, taganizirani za mawu omaliza aatali amene amapezeka mu Uthenga Wabwino wa Maliko, omwe m’Mabaibulo ena amapezeka pambuyo pa Maliko 16:8. Mawuwa amapezeka mu mpukutu wachigiriki wotchedwa Codex Alexandrinus womwe unalembedwa m’ma 400 C.E., mu mpukutu wachilatini wotchedwa Vulgate komanso m’mipukutu ina. Komabe mipukutu yachigiriki iwiri, yomwenso anthu amaiona kuti ndi yodalirika, imene inalembedwa m’ma 300 C.E., yomwe ndi Codex Sinaiticus komanso Codex Vaticanus, imathera ndi Maliko 16:8. Komanso, mu mpukutu wa Sinaitic Syriac simupezeka mawu omaliza aatali amenewa. Uwu ndi umboni winanso wosonyeza kuti poyamba mawuwa munalibe mu Uthenga Wabwino woyambirira wa Maliko ndipo anachita kuwonjezeredwa pambuyo pake.
Taganiziranso chitsanzo china ichi. M’zaka za m’ma 1800 C.E., pafupifupi Mabaibulo onse amene analipo anamasulira lemba la 1 Yohane 5:7, 8 mosonyeza ngati Mulungu, Yesu komanso mzimu woyera ndi ofanana. Koma zimenezi zinali zosiyana ndi mmene lembali linamasuliridwira m’mipukutu yachigiriki yakale kwambiri komanso m’Baibulo lotchedwa Peshitta. Zonsezi ndi umboni wosonyeza kuti Mabaibulo amene anamasulira lemba la 1 Yohane 5:7, 8 mosonyeza ngati Mulungu, Yesu ndi Mzimu Woyera ndi ofanana, anamasulira molakwika.
Apatu n’zoonekeratu kuti Yehova Mulungu wateteza Mawu ake monga mmene analonjezera. Baibulo limati: “Udzu wobiriwirawo wauma. Maluwawo afota. Koma mawu a Mulungu wathu adzakhala mpaka kalekale.” (Yesaya 40:8; 1 Petulo 1:25) Choncho, Baibulo lotchedwa Peshitta linathandiza kuti uthenga wa m’Baibulo umasuliridwe molondola m’zinenero zambiri.
^ ndime 15 Kale anthu ankatha kufufuta nkhani za mu mpukutu n’kulembamo zina.
Onaninso
Baibulo Ndi Buku Lochokera Kwa Mulungu
Kodi Baibulo lingakuthandizeni bwanji kupirira mavuto anu? N’chifukwa chiyani muyenera kukhulupirira maulosi a m’Baibulo?


text:
V.Jodko individuali veiklaKhadi pafupifupi bizinesi
V.Jodko individuali veikla
Fireplaces, Fireplaces, Fireplaces panja, Konkire masitepe, Masitepe +14
Map
Ntchito gulu
Fireplaces, Fireplaces, Fireplaces panja, Konkire masitepe, Masitepe, Mkati zenera sills, Mphamvu ndi zinthu zina zachilengedwe, Panja zenera sills, Stair chitsiriziro, Stone akuwaza, Stone chokongoletsera, Stone chomenyedwa, Stone pawindo, Stone processing, Stone zamgululi, Stone zida, Zenera sills, Zomangamanga, malo, Zowoneka
Qr code
vCard
Website
Site dzina: ĮVV V. Jodko


text:
NKHANI YA PACHIKUTO
Nkhondo Yomwe Inasintha Dziko Lonse
Zaka 100 zapitazo, anyamata ambiri anachoka kwawo kupita kukamenya nkhondo. Iwo anachita zimenezi mofunitsitsa chifukwa chokonda dziko lawo. Mu 1914 mnyamata wina wa ku America analemba kuti: “Ndine wosangalala kwambiri ndipo ndikukhulupirira kuti posachedwapa zinthu ziyamba kuyenda bwino.”
Koma pasanapite nthawi yaitali, chisangalalo chawochi chinasanduka chisoni. Palibe ankaganiza kuti magulu a asilikali akhala akumenyana kwa zaka zambiri ku Belgium ndi ku France. Pa nthawiyo anthu ankatchula nkhondoyo kuti “Nkhondo Yaikulu,” ndipo masiku ano imadziwika kuti nkhondo yayamba ya padziko lonse.
Pali zinthu zambiri zimene zimapangitsa anthu kuona kuti nkhondo imeneyi inali yaikulu kwambiri. Ena amati nkhondoyi inapha anthu pafupifupi 10 miliyoni komanso anthu pafupifupi 20 miliyoni anavulala kwambiri. Nkhondoyi inachitika chifukwa cha zinthu zolakwika zimene anthu ena anasankha. Atsogoleri a mayiko a ku Ulaya analephera kuletsa kuti mikangano imene inkachitika pakati pa mayiko isayambitse nkhondo ya dziko lonse. Koma chomvetsa chisoni n’chakuti, nkhondoyi inasintha kwambiri dziko lonse ndipo inabweretsa mavuto aakulu omwe ena amatikhudzabe mpaka pano.
ZIMENE ZINACHITITSA KUTI ANTHU ASAMAKHULUPIRIRENSO ATSOGOLERI AWO
Nkhondo yoyamba ya padziko lonse inayambika chifukwa cha maganizo olakwika amene anthu ena anali nawo. Buku lina linanena kuti: “Atsogoleri a mayiko a ku Ulaya, sankadziwa kuti zimene asankha ziyambitsa mavuto aakulu padziko lonse.”—The Fall of the Dynasties—The Collapse of the Old Order 1905-1922.
Patangopita milungu ingapo kuchokera pamene munthu wina yemwe ankayenera kudzakhala mfumu ya dziko la Austria ndi Hungary anaphedwa, mayiko akuluakulu a ku Ulaya anayamba kumenyana. Poyamba iwo sankadziwa kuti nkhondoyi ikhala yaikulu kwambiri. Mkulu wina wa boma ku German atafunsidwa kuti n’chiyani chinachititsa kuti pachitike nkhondo yaikulu chonchi, anayankha mokhumudwa kuti, “Palibe akudziwa.”
Atsogoleri a mayiko amene anasankha kuti payambike nkhondo, sankadziwa kuti zimene asankhazo zibweretsa mavuto aakulu. Pasanapite nthawi asilikali amene ankamenya nkhondoyi anazindikira kuti mapulezidenti awo awanamiza, atsogoleri awo a mipingo awapusitsa ndipo akuluakulu a asilikali, awagwiritsa mwala. Kodi anachita bwanji zimenezi?
Mapulezidenti analonjeza kuti nkhondoyi ichititsa kuti zinthu ziyambe kuyenda bwino m’mayiko awo. Mkulu wa boma wa ku Germany uja ananenanso kuti: “Tikumenyera ufulu wa dziko lathu, tikuteteza zinthu zathu ndiponso sitikufuna kuti ana athu adzavutike m’tsogolo.” Pulezidenti wakale wa ku America, dzina lake Woodrow Wilson, anathandiza nawo kupeza mawu a mfundo imene ankayendera yonena kuti nkhondoyo “ipangitsa kuti padziko lonse pakhale demokalase.” Ndipotu anthu a ku Britain ankaganiza kuti nkhondoyi, ndi “nkhondo yothetsa nkhondo zonse.” Koma zonsezi si zimene zinachitika.
Atsogoleri a mipingo anathandiza pa nkhondoyi mosangalala kwambiri. Buku lina linanena kuti: “Atsogoleri achipembedzo amayenera kuphunzitsa anthu Baibulo. Koma pa nthawiyi anatanganidwa n’kulimbikitsa anthu kuti apite ku nkhondo. Mayiko anatanganidwa kwambiri ndi nkhondoyi ndipo izi zinabweretsa udani waukulu pakati pa mayikowo.” (The Columbia History of the World) Chomvetsa chisoni n’choti, m’malo molimbikitsa anthu kuti asamadane, atsogoleri achipembedzo ndi amene ankalimbikitsa kuti anthu azidana kwambiri. Buku linanso linanena kuti: “M’malo molimbikitsa anthu kutsatira mfundo zachikhristu, atsogoleri a zipembedzo ankaphunzitsa anthu kuti azidana ndi anthu a mayiko ena. Anthu ambiri sankaona kufunika kotsatira mfundo zachikhristu ndipo ankaona kuti kukonda dziko lako ndi Chikhristu, zimayendera limodzi. Asilikali a zipembedzo zachikhristu ankapha asilikali a m’mayiko ena omwenso anali Akhristu, ndipo ankanena kuti akuchita zimenezi m’dzina la Mulungu.”—A History of Christianity.
Akuluakulu a asilikali analonjeza asilikali awo kuti apambana nkhondoyi ndipo sipatenga nthawi asanapambane. Koma zimenezi sizinachitike ndipo pasanapite nthawi asilikali anazindikira kuti magulu a asilikali a mbali inayo nawonso ndi amphamvu ndipo ndi ovuta kuwagonjetsa. Kenako asilikali ochuluka anakumana ndi mavuto ambiri monga kuvulala komanso kusokonezeka maganizo. Mogwirizana ndi zomwe ananena wolemba mbiri wina, “awa anali mavuto aakulu oti anthu sanakumanepo nawo chiyambire.” N’zosadabwitsa kuti asilikali ambiri padziko lonse anayamba kugalukira akuluakulu awo.
Kodi nkhondo yoyamba ya padziko lonse inakhudza bwanji anthu? Wolemba mbiri wina analemba zomwe munthu wina amene anamenya nawo nkhondoyi ananena kuti: “Nkhondoyi . . . inachititsa kuti anthu ambiri asinthe mmene ankaganizira komanso mmene ankachitira zinthu.” Nkhondoyi inaphetsa anthu ambirimbiri kuposa amene anafa pa nkhondo iliyonse m’mbuyomo. Komanso anthu kulikonse anayamba kuukira maboma awo ndiponso kunyanyala ntchito.
Kodi n’chifukwa chiyani nkhondoyi inasintha kwambiri dziko lonse? Kodi pali chenicheni chimene chinachititsa kuti nkhondoyi ichitike kapena zinangochitika mwa ngozi? Kodi mayankho a mafunso amenewa angatithandize kudziwa chilichonse chokhudza tsogolo la dzikoli?


text:
Chikalata Cha Mgwirizano Chofotokoza Za Ufulu Wa Chibadwidwe Wa Munthu Aliyense
Chidavomerezedwa ndi kulengezedwa ndi msonkhano waukulu mu mfundo 217A (III) ya pa 10th December, 1948.
Mau Otsogolera
Popeza kuzindikira kuti kudzilemekeza ndi kufanana kwa anthu pa chibadwidwe ndiwo maziko aufulu, chilungamo ndi mtendere pa dziko lapansi,
Popeza kusalabadira ndi kunyoza ufulu wa munthu kwachititsa mchitidwe wa nkhaza womwe wakhumudwitsa chikumbumtima cha anthu, ndipo kukhazikitsa kwa dziko m'mene anthu adzasangalale ndi kulankhula za kukhosi ndiponso kukhulupilira mopanda mantha ndi kusowa kwalengezedwa ngati chinthu cha mtengo wapatali chimene anthu wamba amalakalaka.
Popeza nkofunikira ngati munthu saumilizidwa kutero, ngati chinthu chamapeto, kugaukira ulamuliro wankhanza ndi kuponderezedwa, kuti ufulu wa munthu utetezedwe ndi malamulo,
Popeza nkofunikira kupititsa mtsogolo ubale wa pakati pa maiko,
Popeza anthu a mu bungwe la mgwirizano wa maiko (United Nations) m'chikalata chawo (Charter of United Nations) anatsikimikizira chikhulupiliro chawo mu ufulu wa munthu ndi kusasiyanitsa pakati pa mwamuna ndi mkazi ndiponso atsimikiza kupititsa mtsogolo chikhalidwe cha anthu ndi umoyo wao,
Popeza maiko mgwirizano alonjeza kukwaniritsa mogwirizana ndi bungwe la mgwirizano wa maiko (United Nations) kupititsa mtsogolo kulemekeza ndi kutsatira malamulo a ufulu wa munthu,
Popeza kumvetsetsa ufulu umenewu nkofunika kwambiri kuti lonjezo limeneli likwaniritsidwe,
Choncho, tsopano,
Msonkhano, Waukulu,
ukulengeza malamulo omwe ali m'chikalata cha mgwirizano chofotokoza za ufulu wa chibadwidwe wa munthu aliyense ngati muyeso wa chikwaniritso kwa anthu onse ndi maiko onse, pachifukwa ichi aliyense ndi bungwe lililonse m'dziko, poganizira za chikalatchi, lidzayesetsa pophunzitsa, maphunziro ndi njira zina zotsogola kupititsa mtsogolo kulemekeza ufulu wachibadwidwe ndi ufulu wina m'dziko kudzanso pakati pa maiko, poonetsetsa kuti mfundozi zikuzindikiridwa ndiponso kutsatidwa pakati pa anthu ndi maiko a mu mgwirizano ndi anthu a m'madera amene maikowo akulamulira.
Ndime 1
Anthu onse amabadwa aufulu ndiponso ofanana mu ulemu ndi ufulu wao. Iwowa ndi wodalitsidwa ndi mphamvu zoganiza ndi chikumbumtima ndipo achitirane wina ndi mnzake mwaubale.
Ndime 2
Aliyense ali ndi ufulu wa chibadwidwe ndi ufulu wina omwe walembedwa m'chikalata chino, mosasiyanitsa m'mjira iliyonse monga mtundu, maonekedwe a khungu, mwamuna kapena mkazi, chiyankhulo, chipembedzo, ndale kapena maganizo ena, dziko lochokera kapena chikhalidwe, katundu ndi chuma, kubadwa kapena m'mene munthu alili.
Poonjezerapo pasakhale kusiyanitsa poganizira ndale, malamulo kapena m'mene dziko kapena dera lomwe munthu akuchokera lilili, kaya ndi loima palokha, lodalira ena, losadzidalira, kapena lomwe likupingidwa m'njira zina.
Ndime 3
Aliyense ali ndi ufulu kukhala ndi moyo, mtendere ndi chitetezo chathupi.
Ndime 4
Palibe munthu amene adzasungidwe mu ukapolo kapena mwaukapolo; ukapolo ndi malonda a akapolo adzathetsedwa m'njira zonse.
Ndime 5
Palibe amene adzachitiridwe nkhaza kapena kuzunzidwa kapena kupatsidwa chilango monyozedwa.
Ndime 6
Aliyense ali ndi ufulu kuzindikiridwa ngati munthu kulikonse pamaso pa lumulo.
Ndime 7
Aliyense ndi ofanana pamaso pa lamulo ndipo ali oyenera kutetezedwa mosasiyanitsa ndi lamulo. Aliyense ali oyenera kutetezedwa ku tsankho la mtundu uliwonse lomwe likututsa chikalata chino kudzanso kuyambitsa tsankho lililonse la mtundu wotere.
Ndime 8
Aliyense ali ndi ufulu wolandira chithanzizo chokwanira ndi bwalo la milandu lodalirika pa zochita zophwanya ufulu wa munthu womwe waperekedwa kwa iye ndi malamulo a dziko.
Ndime 9
Palibe amene adzamangidwe, kusungidwa osazengedwa mlandu kapena kuumirizidwa kuchoka m'dziko lake mosatsatira lamulo.
Ndime 10
Aliyense ali ndi ufulu womveredwa mosasiyanitsa ndi bwalo la milandu loyima palokha ndipo losakondera, poganizira ufulu wa munthu ndi udindo wake ndiponso mlandu uliwonse womukhudza.
Ndime 11
- Aliyense wozengedwa mlandu asaganiziridwe kuti ndi wolankwira lamulo ndipo asam'zenge mlandu potsatira malamulo ena amene ali ovomerezeka m'dzikomo kapena pakati pa maiko, koma omwe pa nthawi yolakwirayo sanali ovomerezeka.
- Chimodzimodzinso chilango chokhwima kuposa chomwe chidalipo panthawi yolakwira lamuloyo chisaperekedwe.
Ndime 12
Palibe amene adzasokonezedwe chinsinsi chake, banja lake, kwawo, kapena makalata ake, kapena zochitika zina zoyenera pa ulemu ndi mbiri yake. Aliyense ali ndi ufulu kutetezedwa ndi lamulo ngati zoterezi zichitika.
Ndime 13
- Aliyense ali ndi ufulu kuyenda ndi kukhala m'kati mwamalire a dziko lililonse.
- Aliyense ali ndi ufulu kuchoka m'dziko lililonse kuonjezerapo lake, ndiponso kubwerera ku dziko lake.
Ndime 14
- Aliyense ali ndi ufulu kupeza mpumulo ndi kusangalala m'maiko ena m'mene angatetezedwe ku nkhaza.
- Ufuluwu sungagwiritsidwe ntchito pa mlandu umene sukukhudza ndale, kapena mchitidwe omwe sugwirizana ndi zolinga ndi mfundo za bungwe la mgwirizano wa maiko (United Nations).
Ndime 15
- Aliyense ali ndi ufulu kukhala ndi mtundu.
- Palibe amene adzalandidwe mtundu wake kapena kuletsedwa kusintha mtundu wake mosatsatira malamulo.
Ndime 16
- Amuna ndi akazi okhwima m'maganizo ndi mu msinkhu, mosaganizira mtundu, maonkedwe a khungu kapena chipembedzo, ali ndi ufulu kukwatira kapena kukwatiwa ndi kuyamba banja. Iwowa ali ndi ufulu, ofanana pankhani za ukwati, pomwe ali mbanja kudzanso pothetsa banja.
- Ukwati udzamangidwa pokhapokha ngati anthu ofuna kumanga banjawo avomereza mosakakamizidwa.
- Banja ndi lofunika kwambiri pachikhalidwe cha anthu choncho n'kofunika kuti lipatsidwe chitetezo ndi dziko.
Ndime 17
- Aliyense ali ndi ufulu kukhala ndi katundu kapena chuma payekha kapena mogwirizana ndi ena.
- Palibe amene adzalandidwa katundu kapena chuma mosatsatira malamulo.
Ndime 18
Aliyense ali ndi ufulu wamaganizo, chikumbumtima ndi chipembedzo; ufuluwu ukhudzanso ufulu wotha kusintha chipembedzo kapena chikhulupiliro, ndi mtendere, kaya payekha kapena mogwirizana ndi ena, pagulu kapena mwachinsinsi, kuonetsa chipembedzo kapena chikhulupiliro pophunzitsa, kuchita, kupembedza ndi kutsatira chipembedzocho.
Ndime 19
Aliyense ali ndi ufulu kuganiza ndi kulankhula, zakukhosi, ufuluwu ukukhudzanso kukhala ndi maganizo popanda chopinga ndiponso kufufuza, kulandira ndi kufalitsa mauthenga ndi maganizo a mtundu uliwonse kudzera pa wailesi kapena njira ina iliyonse popanda malire.
Ndime 20
- Aliyense ali ndi ufulu kulowa bungwe lililonse ndi kusonkhana mwamtendere.
- Pasakhale munthu aliyense amene angakakamizidwe kulowa bungwe lililonse.
Ndime 21
- Aliyense ali ndi ufulu kutenga nawo mbali pa kayendetsedwe ka dziko lake, mwa iye mwini kapena kudzera mwa nthumwi yosankhidwa mosaumirizidwa.
- Aliyense ali ndi ufulu wofanana pofuna ntchito zoyendetsedwa ndi boma m'dziko lake.
- Chifuniro cha anthu ndicho chikhale magwero a mphamvu za boma; chifunirochi chidzaonetsedwa pochita chisankho choona kawirikawiri chomwe chidzakhale cha aliyense ndiponso chosakondera, ndipo chidzakhala cha chinsinsi kapena cha njira ina iliyonse yofanana ndi iyi.
Ndime 22
Aliyense, monga m'modzi wa gulu la anthu, ali ndi ufulu kulandira chithandizo kuchokera ku boma ndipo adzakwaniritsa izi, kudzera m'mphamvu za dziko, ndi mgwirizano ndi maiko ena ndiponso motsatira kayendetsedwe ndi kapezedwe ka chuma ka dziko lililonse, chithandizo cha chuma, zofunikira pa moyo ndi chikhalidwe chake zomwe ndi mbali ya ulemu wake ndipo n'zofunika pa kakulidwe ka umunthu wake.
Ndime 23
- Aliyense ali ndi ufulu kugwira ntchito, kusankha ntchito yomwe akufuna, kukhala ndi zoyenereza pa ntchito, ndiponso kutetezedwa ku ulova.
- Aliyense, mopanda tsankho, ali ndi ufulu kulandira malipiro ofanana pa ntchito yofanana.
- Aliyense amene akugwira ntchito ali ndi ufulu kulandira malipiro oyenera otha kumupatsa iye ndi banja lake moyo wodzilemekeza ndiponso, ngati n'kofunika, apeze njira zina zodzitetezera pa umoyo wake.
- Aliyense ali ndi ufulu kukhazikitsa kapena kulowa mabungwe a anthu ogwira ntchito pofuna kuteteza zomupindulira zake.
Ndime 24
Aliyense ali ndi ufulu kupuma ndi kupeza msangulutso kuonjezerapo kukhala ndi maola ogwilira ntchito oyenera ndiponso tchuthi cholipilidwa nthawi ndi nthawi.
Ndime 25
- Aliyense ali ndi ufulu kukhala ndi moyo wathanzi payekha kapena ndi banja lake, kuonjezerapo kukhala ndi chakudya, zovala, nyumba ndi chithandizo cha mankhwala ndi zina zofunikla pa umunthu wake, ndiponso ufulu wa chitetezo ngati iye sali pa ntchito, akudwala, walumala, wafedwa, wakalamba, kapena akusowa zofunika pa moyo wake pa zifukwa zimene iye sangathe kuchitapo kanthu.
- Umayi ndi umwana uyenera kuthandizidwa ndi kusamalidwa mwapadera. Ana onse obadwa m'banja lozindikirika mwalamulo kapena losazindikirika adzatetezedwa umoyo wao mofanana.
Ndime 26
- Aliyense ali ndi ufulu kuphunzira. Maphunziro akhale aulele makamaka ku pulaimale. Maphunziro a pulaimale akhale oumiliza. Maphunziro a zaluso ndi ena akhale opezeka ndipo maphunziro apamwamba a m'makoleji akhale opezeka kwa aliyense mofanana ndi nzeru zake.
- Maphunziro adzalinga kutukula umunthu, kulimbitsa ndi kulemekeza ufulu wa chibadwidwe wa munthu ndi ufulu wina ofunika. Adzapititsa mtsogolo kumvetsa, kulemekeza maganizo a anthu ena, ubale wa maiko, mtundu, kapena magulu a zipembedzo, ndipo adzapititsa mtsogolo ntchito za bungwe la mgwirizano wa maiko (United Nations) posungitsa bata.
- Makolo ali ndi ufulu woyamba kusankha mtundu wa maphunziro amene akufunira ana awo.
Ndime 27
- Aliyense ali ndi ufulu kutenga nawo mbali pa zachikhalidwe cha anthu, kusangalala ndi zaluso ndiponso kugawana za sayansi ndi phindu lake.
- Aliyense ali ndi ufulu kutetezeredwa zomupindulira zonse zomwe zili zotsatira za ntchito ya sayansi, zolembalemba, kapena zaluso zina zomwe iye ndi mlembi wake.
Ndime 28
Aliyense ali oyenera kukhala bata ndi mtendere pa zomuthandiza pa moyo wake m'dziko lake ndi m'maiko mwina momwe ufulu wa chibadwidwe ndi ufulu wina walembedwa m'chikalata chino ungakwaniritsidwe kwathunthu.
Ndime 29
- Aliyense payekha ali ndi udindo kwa anthu ena amene akukhala nawo popeza ndi mwaiwo m'mene angathe kukwaniritsa umunthu wake kwathunthu momasuka.
- Pokwaniritsa ufulu wake wachibadwidwe ndi ufulu wina, aliyense adzakhala ndi malire pokhapokha malamulo atero ndi cholinga chokwaniritsa kuzindikira ndi kulemekeza ufulu wachibadwidwe ndi ufulu wina wa ena ndiponso kukwaniritsa chilungamo, bata ndi kukhala bwino kwa anthu m'dziko lokomera anthu onse.
- Ufulu wa chibadwidwewu ndi ufulu wina usagwiritsidwe ntchito mosagwirizana ndi zolinga ndi mfundo za bungwe la mgwirizano wa maiko (United Nations).
Ndime 30
Palibe chilichonse m'chikalata chino chomwe chingatanthauziridwe kuti dziko lililonse, gulu kapena munthu aliyense ali ndi ufulu kuchita chinthu ndi cholinga choononga ufulu wachibadwidwe ndi ufulu wina omwe wakhazikitsidwa m'chikalatachi.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
18 Atanena zimenezi, Yesu anatuluka pamodzi ndi ophunzira ake ndi kuwoloka khwawa la Kidironi,+ kupita kumene kunali munda. Ndipo iye ndi ophunzira akewo analowa m’mundamo.+
2 Yudasi womupereka uja, analinso kuwadziwa malowo, chifukwa nthawi zambiri Yesu anali kukumana ndi ophunzira ake kumeneko.+
3 Choncho Yudasi anatenga gulu la asilikali ndi alonda ochokera kwa ansembe aakulu ndi kwa Afarisi. Iwo anafika kumeneko atanyamula miyuni, nyale ndi zida.+
4 Chotero Yesu, podziwa zonse zimene zinali pafupi kumuchitikira,+ anawayandikira ndi kuwafunsa kuti: “Mukufuna ndani?”
5 Iwo anamuyankha kuti: “Yesu Mnazareti.”+ Iye anati: “Ndine amene.” Yudasi womupereka uja,+ analinso nawo pamenepo.
6 Koma pamene anawauza kuti: “Ndine amene,” iwo anafutuka+ ndi kugwa pansi.
7 Kenako anawafunsanso kuti: “Mukufuna ndani?” Iwo anati: “Yesu Mnazareti.”
8 Yesu anati: “Ndakuuzani kuti ndine amene. Choncho ngati mukufuna ine, awa alekeni azipita,”
9 kuti mawu amene iye ananena akwaniritsidwe, akuti: “Mwa onse amene munandipatsa sindinatayepo ngakhale mmodzi.”+
10 Pamenepo Simoni Petulo, popeza anali ndi lupanga, analisolola ndi kutema nalo kapolo wa mkulu wa ansembe ndi kuduliratu khutu lake lakumanja.+ Dzina la kapoloyo anali Makasi.
11 Koma Yesu anauza Petulo kuti: “Bwezera lupangalo m’chimake.+ Kodi sindiyenera kumwa za m’kapu imene Atate wandipatsa,+ zivute zitani?”
12 Pamenepo gulu la asilikali lija, mkulu wa asilikali ndi alonda a Ayuda anagwira Yesu ndi kumumanga.
13 Choyamba anapita naye kwa Anasi, pakuti anali mpongozi wa Kayafa, amene anali mkulu wa ansembe chaka chimenecho.+
14 Kayafa ameneyu ndi amene analangiza Ayuda uja kuti kunali kopindulitsa kwa iwo kuti munthu mmodzi afere anthu onse.+
15 Tsopano Simoni Petulo ndiponso wophunzira wina anali kutsatira Yesu.+ Wophunzira winayu anali wodziwika kwa mkulu wa ansembe, chotero analowa pamodzi ndi Yesu m’bwalo lamkati kunyumba ya mkulu wa ansembe.
16 Koma Petulo anaimirira kunja pakhomo.+ Choncho wophunzira winayu, amene anali wodziwika kwa mkulu wa ansembe uja, anapita kukalankhula ndi mlonda wa pakhomo ndipo analowetsa Petulo.
17 Pamenepo mtsikana wantchito, amene anali mlonda wa pakhomopo, anafunsa Petulo kuti: “Kodi inunso si inu mmodzi wa ophunzira a munthu ameneyu?” Iye anati: “Ayi si ine.”+
18 Akapolo ndi alonda anali ataima chapomwepo, pakuti anali atakoleza moto wamakala,+ chifukwa kunali kuzizira ndipo anali kuwotha motowo. Nayenso Petulo anaimirira pamodzi ndi iwo n’kumawotha nawo.
19 Ndiyeno wansembe wamkulu uja anafunsa Yesu za ophunzira ake ndi za chiphunzitso chake.
20 Yesu anamuyankha kuti: “Ndalankhula poyera ku dzikoli. Nthawi zonse ndinali kuphunzitsa m’masunagoge ndi m’kachisi,+ kumene Ayuda onse anali kusonkhana, ndipo sindinalankhule kanthu mseri.
21 N’chifukwa chiyani mukufunsa ine? Funsani amene anamva zimene ndinali kunena kwa iwo. Onani! Onsewa akudziwa zimene ndinali kunena.”
22 Atanena zimenezi, mmodzi wa alonda amene anaimirira chapafupi anamenya Yesu mbama,+ ndi kunena kuti: “Ungamuyankhe choncho wansembe wamkulu?”
23 Yesu anamuyankha kuti: “Ngati ndalankhula molakwika, pereka umboni wa cholakwikacho. Koma ngati ndalankhula moyenera, n’chifukwa chiyani ukundimenya?”
24 Kenako Anasi anatumiza Yesu ali womangidwa kwa Kayafa mkulu wa ansembe.+
25 Pa nthawiyi Simoni Petulo anali ataimirira akuwotha moto. Pamenepo iwo anamufunsa kuti: “Kodi iwenso si iwe mmodzi wa ophunzira ake?” Iye anakana n’kunena kuti: “Ayi si ine.”+
26 Mmodzi wa akapolo a mkulu wa ansembe, amenenso anali wachibale wa munthu amene Petulo anamudula khutu uja,+ anati: “Ndinakuona iwe m’munda muja uli naye limodzi, ndikunama kapena?”
27 Koma Petulo anakananso. Nthawi yomweyo tambala analira.+
28 Ndiyeno iwo anatenga Yesu kuchoka kwa Kayafako ndi kupita naye kunyumba ya bwanamkubwa.+ Umenewu unali m’mawa kwambiri. Koma iwo sanalowe m’nyumba ya bwanamkubwayo poopa kuipitsidwa.+ Iwo anali kufuna kuti akathe kudya pasika.
29 Choncho Pilato anatuluka ndi kuwafunsa kuti: “Kodi mukumuimba mlandu wanji munthu ameneyu?”+
30 Iwo anayankha kuti: “Munthu uyu akanakhala wosachita zoipa, sitikanabwera naye kwa inu.”
31 Pamenepo Pilato anati: “M’tengeni eniakenu mukamuweruze mogwirizana ndi chilamulo chanu.”+ Ayudawo anati: “N’zosaloleka kwa ife kupha munthu aliyense.”+
32 Zinali choncho kuti mawu a Yesu akwaniritsidwe. Mawuwo anawanena pofuna kusonyeza mtundu wa imfa imene iye amayembekezeka kufa.+
33 Choncho Pilato analowanso m’nyumba ya bwanamkubwa n’kuitana Yesu ndi kumufunsa kuti: “Kodi ndiwe mfumu ya Ayuda?”+
34 Yesu anayankha kuti: “Kodi zimenezi mukunena nokha, kapena ena akuuzani za ine?”+
35 Pilato anayankha kuti: “Kodi ine ndine Myuda ngati? Anthu a mtundu wako omwe ndi ansembe aakulu ndi amene akupereka kwa ine.+ Kodi unachita chiyani?”
36 Yesu anayankha kuti:+ “Ufumu wanga suli mbali ya dziko lino.+ Ufumu wanga ukanakhala mbali ya dziko lino, atumiki anga akanamenya nkhondo+ kuti ndisaperekedwe kwa Ayuda. Koma ufumu wanga si wochokera pansi pano ayi.”
37 Pamenepo Pilato anati: “Chabwino, koma kodi ndiwe mfumu?” Yesu anayankha kuti: “Mukunena nokha kuti ndine mfumu.+ Chimene ndinabadwira, ndiponso chimene ndinabwerera m’dziko, ndicho kudzachitira umboni choonadi.+ Aliyense amene ali kumbali ya choonadi+ amamvera mawu anga.”+
38 Pilato anafunsa kuti: “Choonadi n’chiyani?”
Atangofunsa funso limeneli, anatuluka ndi kupitanso kumene kunali Ayuda kuja, ndi kuwauza kuti: “Ineyo sindikupeza cholakwa chilichonse mwa munthu ameneyu.+
39 Pajanso inu muli ndi mwambo wakuti ndizikumasulirani munthu mmodzi pa pasika.+ Kodi mukufuna ndikumasulireni mfumu ya Ayuda?”
40 Pamenepo iwo anafuulanso kuti: “Ameneyo ayi, koma Baraba!” Koma Baraba ameneyu anali wachifwamba.+
Patsani ena
Patsani ena
Yohane 18
Baibulo la Dziko Latsopano la Malemba Opatulika
https://www.jw.org/finder?docid=1011452&Book=43&Chapter=18&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D18%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ZOCHITA PA KULAMBIRA KWA PABANJA
ZOCHITA PA KULAMBIRA KWA PABANJA
Loti ndi Banja Lake
GENESIS 19:1-26
Zothandiza Makolo: Gwiritsani ntchito zochitazi pophunzira Baibulo monga banja.
Zinanso
Kuchita Zinthu Molimba Mtima
Phunzitsani ana anu zinthu zimene zimathandiza munthu kuti akhale wolimba mtima.
Kusankha Kutumikira Yehova
Tsambali lingakuthandizeni kuti muphunzitse ana anu zimene angachite kuti azitumikira Yehova mosangalala.
Mmene Mzimu Woyera Umatithandizira Kuti Tizitumikira Yehova
Gwiritsani ntchito tsambali pothandiza ana anu kuti aphunzire mmene Yehova amatithandizira ndi mzimu wake.


text:
Elisa Anaona Magaleta Oyaka Moto, Kodi Inunso Mukuwaona?
Pa nthawi ina, mfumu ya Siriya inkasakasaka mneneri Elisa ndipo inamva zoti ali kumzinda wa Dotana. Mzindawu unali paphiri ndipo unali ndi mpanda. Ndiyeno usiku, mfumuyi inatumiza mahatchi, magaleta ankhondo ndiponso asilikali kumzindawu. Pofika m’mawa, asilikaliwo anali atazungulira mzinda wonsewo.—2 Maf. 6:13, 14.
Mtumiki wa Elisa atadzuka, anaona gulu la asilikaliwo. Iye anadandaulira Elisa kuti: “Kalanga ine mbuyanga! Titani?” Koma Elisa anati: “Usaope, popeza ife tili ndi ambiri kuposa amene ali ndi iwowo.” Kenako mneneriyu anayamba kupemphera kuti: “Inu Yehova, m’tseguleni maso chonde kuti aone.” Ndiyeno nkhaniyi imapitiriza kuti: “Nthawi yomweyo Yehova anatsegula maso a mtumiki uja, moti anaona kuti dera lonse lamapiri kuzungulira Elisa linadzaza ndi mahatchi ndi magaleta ankhondo oyaka moto.” (2 Maf. 6:15-17) Kodi tikuphunzira chiyani pa nkhaniyi komanso pa zinthu zina zimene zinachitika pa moyo wa Elisa?
Elisa atazunguliridwa ndi asilikali a ku Siriya, sanachite mantha chifukwa ankakhulupirira Yehova ndipo ankadziwa kuti amuteteza. Ifeyo sitiyembekezera kuti Yehova atiteteza mozizwitsa koma timadziwa kuti iye amateteza gulu la atumiki ake. Zili ngati tazunguliridwa ndi mahatchi komanso magaleta oyaka moto. Kukhulupirira zimenezi kungatithandize kuti tizidalira Mulungu ndipo ‘tidzakhala otetezeka’ komanso Yehova adzatidalitsa. (Sal. 4:8) Tiyeni tsopano tikambirane zimene tikuphunzira pa zinthu zina zomwe zinachitika pa moyo wa Elisa.
ELISA ANAYAMBA KUTUMIKIRA ELIYA
Nthawi ina Elisa akulima, kunafika mneneri Eliya ndipo anam’ponyera chovala chake chauneneri. Elisa anadziwa tanthauzo la zimenezi. Choncho anakonza phwando potsanzikana ndi makolo ake ndipo kenako anapita kukatumikira Eliya. (1 Maf. 19:16, 19-21) Elisa anadzipereka kuchita zonse zimene akanatha potumikira Mulungu. Choncho Yehova anamugwiritsa ntchito kwambiri ndipo anadzakhala mneneri m’malo mwa Eliya.
Elisa anatumikira Eliya kwa zaka pafupifupi 6. Iye ndi “amene anali kuthirira Eliya madzi osamba m’manja.” (2 Maf. 3:11) Pa nthawiyo, anthu akamaliza kudya, wantchito ndi amene ankathirira madzi mbuye wake posamba m’manja. Choncho nthawi zina Elisa ankagwira ntchito zooneka zonyozeka. Komabe ankaona kuti kutumikira Eliya unali mwayi waukulu.
Mofanana ndi Elisa, Akhristu ambiri masiku ano akuchita utumiki wa nthawi zonse. Iwo akuchita zimenezi chifukwa chokhulupirira Yehova ndiponso pofuna kuchita zonse zimene angathe pomutumikira. Ena amachoka kwawo n’kumakatumikira ku Beteli, kukagwira ntchito zomangamanga kapena kuchita utumiki wina. Anthu ena amaona kuti ntchito zina zimene atumiki amenewa amagwira ndi zonyozeka. Koma Akhristu sayenera kuziona choncho. Tikutero chifukwa Yehova amaona kuti ntchitozi ndi zofunika kwambiri.—Aheb. 6:10.
ELISA SANASIYE UTUMIKI WAKE
Mulungu ‘asanatenge Eliya mumphepo yamkuntho kupita naye kumwamba,’ anamuuza kuti achoke ku Giligala kupita ku Beteli. Asananyamuke, Eliya anauza Elisa kuti asapite naye, koma Elisa anati: “Sindikusiyani.” Ali pa ulendowu, Eliya anamuuzanso Elisa kawiri kuti asapite naye koma Elisa sanalole. (2 Maf. 2:1-6) Mofanana ndi Rute amene anakana kusiya Naomi, Elisa anakakamira Eliya. (Rute 1:8, 16, 17) Iye sanamusiye chifukwa ankayamikira kwambiri ntchito imene Mulungu anamupatsa yotumikira Eliya.
Elisa ndi chitsanzo chabwino kwambiri kwa ife. Tikapatsidwa utumiki wina m’gulu la Mulungu, tizikumbukira kuti tikutumikira Yehova. Kuchita zimenezi kungatithandize kuona kuti utumikiwo ndi wofunika kwambiri ndiponso ndi mwayi waukulu.—Sal. 65:4; 84:10.
“PEMPHA CHIMENE UKUFUNA KUTI NDIKUCHITIRE”
Ndiyeno akuyenda, Eliya anauza Elisa kuti: “Pempha chimene ukufuna kuti ndikuchitire ndisanakuchokere.” Mofanana ndi Solomo, Elisa anapempha zinthu zomuthandiza kutumikira Mulungu. Iye anapempha kuti alandire “magawo awiri a mzimu” wa Eliya. (1 Maf. 3:5, 9; 2 Maf. 2:9) Ku Isiraeli, mwana woyamba kubadwa ndi amene ankalandira magawo awiri a zinthu za bambo ake monga cholowa. (Deut. 21:15-17) Choncho tingati Elisa anapempha kuti adzalowe m’malo mwa Eliya pa ntchito yauneneri. Koma ankafunanso kuti adzakhale wolimba mtima ngati Eliya amene ankafunitsitsa kuti anthu azilambira Yehova yekha.—1 Maf. 19:13, 14.
Kodi Eliya anayankha bwanji pempho la mtumiki wakeyu? Iye anati: “Wapempha chinthu chovuta. Ukandiona ndikutengedwa, zimene wapemphazi zikuchitikiradi, koma ukapanda kundiona, sizichitika.” (2 Maf. 2:10) Zikuoneka kuti yankho la Eliya linali ndi mfundo ziwiri. Choyamba, likusonyeza kuti Mulungu yekha ndi amene akanasankha zoti Elisa alandire zimene wapemphazo kapena ayi. Chachiwiri, likusonyeza kuti Elisa akanalandira zinthuzo ngati akanakhalabe ndi Eliya zivute zitani.
ZIMENE ELISA ANAONA
Kodi Mulungu anayankha bwanji pempho la Elisa loti apatsidwe magawo awiri a mzimu wa Eliya? Nkhaniyi imati: “Pamene anali kuyenda n’kumalankhulana, anangoona galeta lankhondo lowala ngati moto ndi mahatchi owala ngati moto. Galeta ndi mahatchiwo zinadutsa pakati pawo n’kuwalekanitsa, ndipo Eliya anatengedwa mumphepo yamkuntho n’kukwera kumwamba. Nthawi yonseyi Elisa anali kuona zimene zinali kuchitikazo.” * Iye anaona Eliya akutengedwa, analandira magawo awiri a mzimu wake komanso analowa m’malo mwake monga mneneri. Umu ndi mmene Yehova anayankhira pempho la Elisa.—2 Maf. 2:11-14.
Elisa anatenga chovala chauneneri chimene Eliya anagwetsa n’kuchivala. Chovala chimenecho chinkasonyeza kuti tsopano Elisa ndi mneneri wa Mulungu. Umboni wina wosonyeza kuti Elisa anaikidwa kukhala mneneri unaoneka pamene anagawa madzi a mtsinje wa Yorodano mozizwitsa.
Mosakayikira Elisa analimbikitsidwa kwambiri ndi zimene anaona pamene Eliya ankakwera kumwamba. Ndipo zimenezi n’zomveka chifukwa palibe amene anaonapo galeta lankhondo loyaka moto ndi mahatchi owala ngati moto. Zinthu zimenezi zinangopereka umboni woti Yehova wayankha pempho lake. Mulungu akamayankha mapemphero athu, sikuti timaona masomphenya a galeta lankhondo loyaka moto kapena mahatchi owala ngati moto. Koma timadziwa kuti Mulungu akugwiritsa ntchito mphamvu zake zazikulu poonetsetsa kuti chifuniro chake chichitike. Ndipotu tikamaona kuti Yehova akudalitsa mbali ya padziko lapansi ya gulu lake, zimakhala ngati tikuona galeta lake lakumwamba likuyenda.—Ezek. 10:9-13.
Elisa anaona zinthu zambiri zimene zinam’thandiza kukhulupirira kuti Yehova ali ndi mphamvu zambiri. Ndipo mzimu wa Mulungu unathandiza mneneriyu kuchita zozizwitsa zokwana 16, pomwe Eliya anangochita 8 zokha. * Nthawi yachiwiri imene Elisa anaona mahatchi ndiponso magaleta ankhondo oyaka moto ndi pamene asilikali a ku Siriya anazungulira mzinda wa Dotana.
ELISA ANKAKHULUPIRIRA YEHOVA
Elisa sanachite mantha pamene anazunguliridwa ndi adani ku Dotana. Iye sanaope chifukwa chakuti ankakhulupirira kwambiri Yehova. Ifenso tiyenera kukhulupirira Yehova ndi mtima wonse. Choncho tizipempha mzimu woyera wa Mulungu kuti tikhale ndi chikhulupiriro ndiponso makhalidwe ena amene mzimuwu umatulutsa.—Luka 11:13; Agal. 5:22, 23.
Zimene zinachitika ku Dotana zinathandiza Elisa kuti azidalira Yehova ndiponso magulu ake ankhondo akumwamba. Mneneriyu anazindikira kuti Yehova anatumiza angelo ambirimbiri kuti akazungulire mzindawu ndiponso adani ake. Mulungu anachititsa khungu adaniwo ndipo anapulumutsa Elisa ndi mtumiki wake. (2 Maf. 6:17-23) Mofanana ndi mmene ankachitira nthawi zonse, apanso Elisa anakhulupirira Yehova ndiponso kumudalira ndi mtima wonse.
Nafenso tizikhulupirira kwambiri Yehova Mulungu. (Miy. 3:5, 6) Tikatero, “Mulungu adzatiyanja ndi kutidalitsa.” (Sal. 67:1) N’zoona kuti sitinazunguliridwe ndi magaleta oyaka moto ndi mahatchi. Koma pa “chisautso chachikulu” Yehova adzateteza gulu lake la padziko lonse. (Mat. 24:21; Chiv. 7:9, 14) Mpaka nthawi imeneyo, tiyeni tizikumbukira kuti “Mulungu ndiye pothawirapo pathu.”—Sal. 62:8.
^ ndime 16 Eliya sanapite kumwamba kumene Yehova ndi angelo amakhala. Onani Nsanja ya Olonda ya September 15, 1997, tsamba 15.
^ ndime 19 Onani Nsanja ya Olonda ya August 1, 2005, tsamba 10.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
19 Patapita nthawi, Sauli anauza mwana wake Yonatani ndi atumiki ake onse kuti akufuna kupha Davide.+
2 Koma Yonatani, mwana wa Sauli, anali kukonda kwambiri Davide.+ Choncho Yonatani anauza Davide kuti: “Sauli, bambo anga, akufuna kukupha. Chonde, mawa m’mawa ukhale wosamala. Ukakhale pamalo obisika ndipo ukabisalebe choncho.+
3 Ine ndipita nawo kutchire kumene ukabisaleko ndipo ndikaima pafupi ndi bambo anga. Bambo anga ndilankhula nawo za iwe, ndipo ndionetsetsa zimene zichitike. Zilizonse zimene ndaonazo ndidzakuuza, sindilephera.”+
4 Chotero Yonatani analankhula zabwino+ za Davide kwa Sauli bambo ake, kuti: “Mfumu isachimwire+ mtumiki wake Davide, chifukwa iye sanakuchimwireni, ndipo wakhala akukuchitirani zinthu zabwino kwambiri.+
5 Iye anaika moyo wake pangozi+ n’kupha Mfilisiti uja,+ moti Yehova anapereka chipulumutso chachikulu+ kwa Aisiraeli onse. Inuyo munaona zimenezi zikuchitika, ndipo munasangalala. Ndiye n’chifukwa chiyani mukufuna kuchimwira magazi osalakwa, mwa kupha Davide+ popanda chifukwa?”+
6 Sauli anamvera mawu a Yonatani, ndipo analumbira kuti: “Pali Yehova, Mulungu wamoyo,+ Davide saphedwa.”
7 Pambuyo pake, Yonatani anaitana Davide ndi kumuuza mawu onsewa. Kenako, Yonatani anatenga Davide ndi kupita naye kwa Sauli, moti Davide anapitiriza kukhala ndi Sauli monga kale.+
8 Patapita nthawi, nkhondo inayambanso ndi Afilisiti. Davide anapita kukamenya nkhondoyo ndipo anakantha ndi kupha Afilisiti ochuluka,+ moti Afilisitiwo anathawa pamaso pake.+
9 Ndiyeno mzimu woipa wa Yehova+ unayamba kugwira ntchito pa Sauli ali m’nyumba mwake, atatenga mkondo m’manja mwake. Pa nthawiyi, Davide anali kumuimbira nyimbo.
10 Zitatero, Sauli anafuna kulasa Davide kuti amukhomerere kukhoma ndi mkondo.+ Koma Davide anaulewa+ pamaso pa Sauli, moti mkondowo unalasa khoma. Pamenepo, Davide anathawa kuti adzipulumutse usiku umenewo.+
11 Kenako Sauli anatumiza amithenga+ kunyumba ya Davide kuti akaizungulire ndi kupha Davide m’mawa mwa tsiku limenelo.+ Koma Mikala mkazi wa Davide anauza Davideyo kuti: “Ngati supulumutsa moyo wako usiku uno, mawa ukhala utaphedwa.”
12 Nthawi yomweyo, Mikala anathandiza Davide kutulukira pawindo kuti athawe ndi kupulumuka.+
13 Ndiyeno Mikala anatenga fano la terafi+ n’kuliika pabedi. Iye anaika ukonde waubweya wa mbuzi pamene Davide anali kutsamiritsa mutu wake, kenako anafunditsa fanolo ndi chovala.
14 Tsopano Sauli anatuma amithenga kuti akagwire Davide, koma Mikala anati: “Akudwala.”+
15 Choncho Sauli anatuma amithengawo kuti akaone Davide, ndipo anawauza kuti: “Mubwere naye kuno pabedi lakelo kuti adzaphedwe.”+
16 Amithengawo atalowa, anangopeza fano la terafi lili pabedi, ukonde waubweya wa mbuzi uli pamene Davide anali kutsamiritsa mutu wake.
17 Zitatero Sauli anauza Mikala kuti: “N’chifukwa chiyani wandipusitsa+ chotere mwa kuthawitsa mdani wanga+ kuti apulumuke?” Poyankha, Mikala anauza Sauli kuti: “Iyeyo anandiuza kuti, ‘Ndilole ndipite! Apo ayi, ndikupha.’”
18 Choncho Davide anathawa ndi kupulumuka,+ moti anafika kwa Samueli ku Rama.+ Atafika kumeneko anasimbira Samueli zonse zimene Sauli anam’chitira. Kenako Davide ndi Samueli anachoka ndi kupita kukakhala ku Nayoti.+
19 Patapita nthawi, uthenga unam’peza Sauli wonena kuti: “Davide alitu ku Nayoti, ku Rama.”
20 Nthawi yomweyo, Sauli anatumiza amithenga kuti akagwire Davide. Amithengawo ataona aneneri achikulire akunenera, Samueli ataima pakati pawo kuwatsogolera, mzimu+ wa Mulungu unafika pa amithenga a Sauli aja, ndipo nawonso anayamba kuchita zinthu ngati aneneri.+
21 Sauli atamuuza zimenezi, nthawi yomweyo anatumiza amithenga ena, ndipo nawonso anayamba kuchita zinthu ngati aneneri. Zitatero, Sauli anatumiza amithenga enanso, gulu lachitatu, koma amenewanso anayamba kuchita zinthu ngati aneneri.
22 Pamapeto pake, Sauli nayenso anapita ku Rama. Atafika pachitsime chachikulu chimene chili ku Seku, anayamba kufunsa kuti: “Kodi Samueli ndi Davide ali kuti?” Poyankha, iwo anati: “Iwo ali ku Nayoti,+ ku Rama.”
23 Pamenepo anapitiriza ulendo wake wopita ku Nayoti, ku Rama, ndipo mzimu+ wa Mulungu unafika ngakhalenso pa iye. Zitatero, iye anapitiriza kuyenda ndi kuchita zinthu ngati mneneri mpaka kukafika ku Nayoti, ku Rama.
24 Sauli nayenso anavula zovala zake, ndipo nayenso anayamba kuchita zinthu ngati mneneri pamaso pa Samueli. Iye anagwa pansi ndi kugona pomwepo ali wosavala usana wonse ndi usiku wonse.+ N’chifukwa chake pali mawu okuluwika akuti: “Kodi Sauli nayenso ndi mmodzi wa aneneri?”+
Patsani ena
Patsani ena
1 Samueli 19
Baibulo la Dziko Latsopano la Malemba Opatulika
https://www.jw.org/finder?docid=1011452&Book=9&Chapter=19&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D19%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MUTU 26
Mulungu “Wokhululukira”
1-3. (a) Kodi ndi katundu wolemera wotani amene wamasalmo Davide ananyamula, nanga mtima wake wosautsikawo anaukhazika pansi motani? (b) Pamene tachimwa, ndi katundu wanji amene tinganyamule, koma kodi Yehova amatitsimikizira za chiyani?
“MPHULUPULU zanga zapitirira pamutu panga,” analemba motero wamasalmo Davide. “Ndathodwa nazo monga ndi katundu wolemera. Ndafooka ine, ndipo ndachinjizidwa [“ndapsinjika koopsa,” NW].” (Salmo 38:4, 8) Davide anali kudziŵa kuti kukumbukira zolakwa zimene anachita ndi katundu wolemera kwambiri. Koma iye anali wokhoza kukhazika pansi mtima wake wosautsikawo. Anazindikira kuti ngakhale kuti Yehova amadana ndi uchimo, Iye sadana ndi munthu wochimwa amene walapadi moona mtima ndi kusiya njira yake yauchimoyo. Pokhala ndi chikhulupiriro chonse kuti Yehova ndi wofunitsitsa kuchitira chifundo anthu olapa, Davide anati: “Inu, Ambuye, ndinu . . . wokhululukira.”—Salmo 86:5.
2 Pamene tachita tchimo, ifenso tinganyamule katundu wolemera wa chikumbumtima chopwetekedwa. Kumva chisoni kotereku n’kwabwino. Kungatichititse kuchita zinthu zofunikira kuti tikonze zimene talakwa. Komabe, pali ngozi yakuti tikhoza kupsinjika ndi malingaliro akuti ndife olakwa. Mtima wathu womwe umadzitsutsa ungaumirire kunena kuti Yehova sadzatikhululukira ngakhale titalapa chotani. Ngati malingaliro akuti ndife olakwa ‘atimiza,’ Satana angayese kutichititsa kuti tingosiyiratu kutumikira Mulungu, kapena kuti tiziona ngati Yehova amationa kukhala achabechabe ndi osayenera kumutumikira.—2 Akorinto 2:5-11.
3 Kodi ndi mmenedi Yehova amationera? Ayi, sationa choncho. Kukhululukira ena ndi mbali ya chikondi chachikulu cha Yehova. Iye amatitsimikizira m’Mawu ake kuti pamene tilapa zenizeni kuchokera pansi pamtima, amakhala wofunitsitsa kutikhululukira. (Miyambo 28:13) Kuti tipeŵe kulingalira kuti Yehova sangatikhululukire, tiyeni tione chifukwa chake ndiponso mmene iye amakhululukirira anthu.
Chifukwa Chomwe Yehova Alili “Wokhululukira”
4. Kodi Yehova amakumbukiranji za chibadwa chathu, ndipo zimenezi zimakhudza motani mmene amachitira zinthu ndi ife anthu?
4 Yehova amadziŵa zimene sitingathe kuchita. “Adziŵa mapangidwe athu; akumbukira kuti ife ndife fumbi,” limatero Salmo 103:14. Saiwala kuti tinapangidwa ndi fumbi, ndipo ndife opanda mphamvu, kapena kuti ofooka, chifukwa cha kupanda ungwiro. Mawu akuti amadziŵa “mapangidwe athu” akutikumbutsa kuti Baibulo limafananitsa Yehova ndi woumba mbiya, ndipo ife anthu timafanizidwa ndi zinthu zadothi zimene woumbayo amaumba. * (Yeremiya 18:2-6) Woumba Wamkuluyo amasintha kachitidwe kake ka zinthu ndi ife anthu mogwirizana ndi kufooka kwathu popeza kuti tinabadwa ochimwa, ndiponso mogwirizana ndi mmene timalabadirira kapenanso kulephera kulabadira iye akamatitsogolera.
5. Kodi buku la Aroma limalongosola motani mmene uchimo wagwirira anthu zolimba?
5 Yehova amazindikira kuti uchimo uli ndi mphamvu kwambiri. Mawu ake amalongosola uchimo monga chinthu champhamvu kwabasi chimene chagwira anthu zolimba. Kodi uchimowo wawagwira mwamphamvu chotani anthu? Mtumwi Paulo anafotokoza m’buku la Aroma kuti: ‘Tagwidwa ndi uchimo,’ monga mmene asilikali amalamuliridwira ndi mtsogoleri wawo (Aroma 3:9); monga mfumu, uchimo ‘wachita ufumu’ pa anthu (Aroma 5:21); ‘ukukhalabe’ nafe (Aroma 7:17, 20); “lamulo” lake limagwira ntchito nthaŵi zonse mwa ife, kuyesa kulamulira zochita zathu. (Aroma 7:23, 25) Komatu ndiye uchimo wagwira matupi athu opanda ungwiroŵa mwamphamvu zedi!—Aroma 7:21, 24.
6, 7. (a) Kodi Yehova amawaona motani anthu a mitima yolapa amene amafunafuna chifundo chake? (b) N’chifukwa chiyani sitiyenera kuganiza kuti ngakhale tizichimwa Mulungu ndi wachifundo adzatikhululukira?
6 Motero Yehova amadziŵa kuti sitingathe kumumvera popanda kuphonyetsako kenakake, ngakhale titachita khama motani kuti timumvere pa kalikonse. Mwachikondi amatitsimikizira kuti pamene tifunafuna chifundo chake tili ndi mtima wolapa, iye adzatikhululukira. Salmo 51:17 limati: “Nsembe za Mulungu ndizo mzimu wosweka; inu, Mulungu, simudzaupeputsa mtima wosweka ndi wolapa [“woswanyika,” NW].” Yehova sadzakana, kapena kuti sadzapitikitsa, munthu wa mtima “wosweka ndi woswanyika” chifukwa cha kulemera kwa malingaliro akuti ndi wolakwa.
7 Komabe, kodi zimenezi zikutanthauza kuti popeza tinabadwa ndi uchimo tikhoza kumachimwa, tikuganiza kuti Mulungu ndi wachifundo adzatikhululukira? Ndithudi ayi! Yehova sachita zinthu mongotengeka maganizo. Chifundo chake chili m’polekezera. Sadzakhululukira amene amaumirira kuchita tchimo mwadala, ndipo sasonyeza kulapa. (Ahebri 10:26) Komabe, amakhala wokonzeka kukhululukira amene wamuona kuti ali ndi mtima wolapa. Tsopano tiyeni tione mawu ena omveka bwino kwambiri amene anagwiritsidwa ntchito m’Baibulo polongosola mbali yabwino kwambiriyi ya chikondi cha Yehova.
Kodi Yehova Amakhululukira Mpaka Pati?
8. Kodi tingati n’chiyani chimene Yehova amachita pamene watikhululukira machimo athu, ndipo zimenezi zimatipatsa chidaliro chotani?
8 Davide atalapa ananena mawu aŵa: ‘Ndinavomera choipa changa kwa Inu; ndipo mphulupulu yanga sindinaibisa. . . . Ndipo munakhululukira choipa cha kulakwa kwanga.’ (Salmo 32:5) Mawu akuti “munakhululukira” atembenuzidwa kuchokera ku mawu achihebri amene makamaka amatanthauza kuti “kunyamula” kapena “kutenga.” Mmene agwiritsidwira ntchito pa lembali akusonyeza kuchotsa “cholakwa, tchimo, kapena choipa.” Motero tingati Yehova ananyamula machimo a Davide n’kuwachotsa. Mosakayikira izi zinachepetsa malingaliro amene Davide anali nawo odziona kuti anali wolakwa. (Salmo 32:3) Ifenso tingakhale n’chidaliro chonse mwa Mulungu yemwe amachotsa machimo a anthu ofuna kuti awakhululukire chifukwa cha kukhulupirira kwawo nsembe ya dipo ya Yesu.—Mateyu 20:28.
9. Kodi Yehova amaika machimo athu kutali motani ndi ifeyo?
9 Davide anagwiritsanso ntchito mawu ena omveka bwino polongosola kukhululukira kwa Yehova, anati: ‘Monga kum’maŵa kutanimpha ndi kumadzulo, momwemo anatisiyanitsira kutali zolakwa zathu.’ (Salmo 103:12) Kodi kum’maŵa n’kotalikirana motani ndi kumadzulo? Nthaŵi zonse kum’maŵa kumatalikirana kwambiri zedi ndi kumadzulo; mbali ziŵirizi sizingakumane. Katswiri wina wa Baibulo anati mawu ameneŵa amatanthauza kuti “kutali zedi; kutali kosayerekezeka.” Mawu a Davide ouziridwa ndi Mulungu amatiuza kuti pamene Yehova watikhululukira, amaika machimo athu kutali zedi ndi ifeyo.
10. Yehova akatikhululukira machimo athu, n’chifukwa chiyani sitifunika kumva kuti ndife othimbirira ndi machimo amenewo kwa moyo wathu wonse?
10 Kodi munayesapo kuchotsa zothimbirira pa chovala chowala? Mwinamwake zothimbirirazo sizinachoke ngakhale kuti munayesetsa kwambiri. Taonani mmene Yehova analongosolera mmene amakhululukirira anthu: ‘Ngakhale zoipa zanu zili zofiira, zidzayera ngati matalala; ngakhale zili zofiira ngati kapezi, zidzakhala ngati ubweya wa nkhosa, woti mbu.’ (Yesaya 1:18) Mawu akuti “zofiira” pa lembali akunena za zinthu zofiira kwambiri. * Zinthu zonikidwa ndi “kapezi” zinali kuonekera kwambiri. (Nahumu 2:3) Sitingathe kuchotsa kuthimbirira kwathu ndi uchimo mwa zoyesayesa zathu zokha. Koma Yehova akhoza kutenga machimo amene ali ngati ofiira ndiponso amene ali ngati kapezi n’kuwayeretsa monga matalala kapena ubweya wa nkhosa wosanika. Yehova akatikhululukira machimo athu, sitifunikanso kumva kuti ndife othimbirira ndi machimo amenewo kwa moyo wathu wonse.
11. Kodi Yehova amaponya machimo athu kumbuyo kwake m’lingaliro lotani?
11 M’nyimbo yoyamikira yotenga mtima imene Hezekiya anapeka atamuchiritsa matenda amene akanafa nawo, Hezekiya anati kwa Yehova: ‘Mwaponya m’mbuyo mwanu machimo anga onse.’ (Yesaya 38:17) M’lembali Yehova akusonyezedwa kuti amatenga machimo a munthu wolakwa yemwe walapa ndi kuwaponya kumbuyo Kwake kumene Iye sawaonanso kaya kuwalingaliranso. Malinga n’kunena kwa buku lina, lingaliro lomwe lili pa lembali linganenedwe m’mawu akuti: “Mwachititsa [machimo anga] kukhala ngati sanachitike.” Kodi zimenezi sizokhazika mtima pansi zedi?
12. Kodi mneneri Mika anasonyeza motani kuti pamene Yehova watikhululukira, amachotsa machimo athu kwa nthaŵi zonse?
12 Mu lonjezo la kubwezeretsa, mneneri Mika anaonetsa kuti anali kukhulupirira kuti Yehova adzakhululukira anthu ake olapa pamene anati: ‘Ndani Mulungu wofanana ndi Inu, . . . wakupitirira zolakwa za otsala a choloŵa chake? . . . Ndipo mudzataya zochimwa zawo zonse m’nyanja yakuya.’ (Mika 7:18, 19) Lingalirani zimene mawu amenewo anatanthauza kwa anthu amene anali kukhala m’nthaŵi za m’Baibulo. Kodi panali mwayi uliwonse wovuula chinthu chimene chinaponyedwa “m’nyanja yakuya”? Motero mawu a Mika akusonyeza kuti pamene Yehova watikhululukira, amachotsa machimo athu kwa nthaŵi zonse.
13. Kodi mawu a Yesu akuti “mutikhululukire mangaŵa athu” amatanthauzanji?
13 Yesu anagwiritsa ntchito zomwe zimachitika pakati pa munthu wokongoza anzake zinthu ndi yemwe amakongolayo kuti apereke fanizo la kukhululukira kwa Yehova. Yesu anatilimbikitsa kupemphera kuti: ‘Mutikhululukire mangaŵa athu.’ (Mateyu 6:12) Motero Yesu anafananitsa machimo ndi mangaŵa, kapena kuti ngongole. (Luka 11:4) Tikachita tchimo timakhala ndi “ngongole” yoti tipereke kwa Yehova. Buku lina limati mawu achigiriki otembenuzidwa kuti “mutikhululukire” amatanthauza kuti: “Kusiya, kapena kuleka, ngongole mwa kusailonjerera.” M’lingaliro limeneli, pamene Yehova watikhululukira, amapha ngongole imene tikanafunika kulipira. Zimenezi zikuyeneratu kulimbikitsa ochimwa amene alapa. Yehova sadzalonjerera ngongole imene anapha!—Salmo 32:1, 2.
14. Kodi mawu akuti “afafanizidwe machimo anu” amatipatsa chithunzi chotani m’maganizo?
14 Kukhululukira kwa Yehova kukufotokozedwanso pa Machitidwe 3:19 kuti: ‘Chifukwa chake lapani, bwererani kuti afafanizidwe machimo anu.’ Mawu akuti “afafanizidwe” atembenuzidwa ku mawu achigiriki amene angatanthauze kuti “kupukuta, . . . kufufuta kapena kuwononga.” Malinga n’kunena kwa akatswiri ena a Baibulo, mawuŵa amaphiphiritsira kufufuta zimene munthu analemba. Kodi zimenezi zinkatheka bwanji? Inki imene anali kulembera kaŵirikaŵiri m’masiku akale anali kuipanga posakaniza mkala, manthova a mitengo, ndi madzi. Akangotha kulemba ndi inki yoteroyo, munthu ankatha kutenga chinkhupule chonyowa n’kufufuta zimene analembazo. Pamenepatu tikuona chithunzi chokongola kwambiri cha chifundo cha Yehova. Iye akatikhululukira machimo athu, zimakhala ngati kuti watenga chinkhupule n’kufufuta machimowo.
Yehova amafuna kuti tidziŵe kuti ndi “wokhululukira”
15. Kodi Yehova akufuna kuti tidziŵe chiyani za iye?
15 Pamene tisinkhasinkha pa mafanizo a mawu osiyanasiyana ameneŵa, kodi sizachionekere kuti Yehova amafuna kuti tidziŵe kuti iye ndi wokonzekadi kutikhululukira machimo athu malinga ngati tili olapadi? Tisalingalire kuti m’tsogolo adzationanso monga ochimwa pa machimo omwewo. Zimenezi zikusonyezedwa bwino m’mfundo inanso imene Baibulo limanena yokhudza chifundo chachikulu cha Yehova, yakuti: Pamene wakhululukira munthu, amaiwala.
“Sindidzakumbukira Tchimo Lawo”
16, 17. Pamene Baibulo limanena kuti Yehova amaiwala machimo athu, kodi limatanthauzanji, ndipo n’chifukwa chiyani mukuyankha choncho?
16 Yehova analonjeza izi kwa awo okhala m’pangano latsopano: “Ndidzakhululukira mphulupulu yawo, ndipo sindidzakumbukira tchimo lawo.” (Yeremiya 31:34) Kodi zikutanthauza kuti Yehova akakhululuka sathanso kukumbukira machimo? Zimenezi sizingachitike. Baibulo limatiuza machimo amene anachita anthu ambiri omwe Yehova anawakhululukira, kuphatikizapo Davide. (2 Samueli 11:1-17; 12:13) Ndithudi Yehova akudziŵabe zolakwa zimene iwo anachita. Nkhani zonena za machimo awo, kulapa kwawo ndiponso mmene Mulungu anawakhululukirira, zinasungidwa kuti tipindule nazo. (Aroma 15:4) Nangano Baibulo limatanthauzanji pamene limati Yehova ‘sakumbukira’ machimo a anthu amene wawakhululukira?
17 Mawu achihebri otembenuzidwa kuti ‘kumbukira’ amatanthauza zambiri osati kungokumbukira chabe zinthu zakale. Buku lakuti Theological Wordbook of the Old Testament limati amaphatikizapo “lingaliro linanso la kuchitapo kanthu moyenerera.” Choncho ndi lingaliro limeneli, ‘kukumbukira’ machimo kukuphatikizapo kuchitapo kanthu pa ochimwawo. (Hoseya 9:9) Koma pamene Mulungu akuti “sindidzakumbukira tchimo lawo,” akutitsimikizira kuti iye akakhululukira ochimwa amene alapa, ndiye kuti sadzawalanganso panthaŵi ina m’tsogolo chifukwa cha machimo omwewo. (Ezekieli 18:21, 22) Motero Yehova amaiwala m’lingaliro lakuti sakumbutsa machimo athu nthaŵi ndi nthaŵi n’cholinga chakuti azingotitsutsa kapena kumangotilanga. Kodi sizokhazika mtima pansi kudziŵa kuti Mulungu wathu amatikhululukira ndiponso amaiwalako?
Nanga Bwanji Zotsatira Zake?
18. N’chifukwa chiyani kukhululukidwa machimo sikutanthauza kuti wochimwa amene walapayo wamasulidwa ku zotsatirapo zonse za zochita zake zoipa?
18 Kodi kukhululuka kwa Yehova kumatanthauza kuti wochimwa yemwe walapa amamasulidwa ku zotsatirapo zonse za zochita zake zoipa? Ayi si choncho. Sitingachite tchimo n’kumayembekezera kuti palibe chitichitikire. Paulo analemba kuti: “Chimene munthu achifesa, chimenenso adzachituta.” (Agalatiya 6:7) Tingakumane ndi mavuto ena chifukwa cha zochita zathu. Zimenezi sizikutanthauza kuti Yehova akatikhululukira pambuyo pake amatibweretsera mavuto. Pamene mavuto abwera, Mkristu sayenera kulingalira kuti, ‘Mwina Yehova akundilanga chifukwa cha machimo anga akale.’ (Yakobo 1:13) Komanso, Yehova satitchinjiriza ku zilizonse zobwera chifukwa cha zochita zathu zolakwika. Kutha kwa banja, mimba yosafunika, matenda opatsirana mwa kugonana, anthu kuleka kukudalira kapena kukupatsa ulemu—zonsezi zingakhale zotsatirapo zomvetsa chisoni ndiponso zosapeŵeka za kuchita tchimo. Kumbukirani kuti ngakhale pamene Yehova anakhululukira Davide machimo ake okhudzana ndi Bateseba ndi Uriya, sanamuteteze ku zochitika zowononga zimene zinatsatirapo.—2 Samueli 12:9-12.
19-21. (a) Kodi lamulo lolembedwa pa Levitiko 6:1-7 linali lothandiza motani kwa wolakwiridwa ndiponso wolakwira mnzake? (b) Ngati anthu ena asautsidwa ndi machimo athu, kodi Yehova amasangalala pamene tichita chiyani?
19 Machimo athu angakhalenso ndi zotsatirapo zina, makamaka ngati zimene tinachitazo zavutitsanso anthu ena. Mwachitsanzo, lingalirani nkhani yopezeka mu Levitiko chaputala 6. M’chaputala chimenechi, Chilamulo cha Mose chikulongosola zimene ziyenera kuchitika pamene munthu wachita cholakwa chachikulu cholanda katundu wa Mwisrayeli mnzake pomulanda mwachifwamba, kumuopseza, kapena mwachinyengo. Ndiyeno wochimwayo poyamba angakane kuti sanalakwe, mwinanso mpaka kufika pochita kulumbira zabodza. Nkhaniyi ndi yakuti munthu mmodzi akutsutsana ndi munthu wina. Komabe, m’kupita kwa nthaŵi wolakwayo akuvutika ndi chikumbumtima n’kuvomera tchimo lake. Kuti Mulungu amukhululukire anali kufunika kuchita zinthu zinanso zitatu: kubwezera zimene anatenga, kupereka faindi kwa mwini katunduyo yokwanira pa magawo 20 a magawo 100 alionse a zimene anabazo, ndi kupereka nkhosa yamphongo yoti ikhale nsembe yopalamula. Ndiyeno lamulo lake limati: “Wansembeyo amuchitire chomutetezera pamaso pa Yehova, ndipo adzakhululukidwa.”—Levitiko 6:1-7.
20 Mulungu anawapatsa lamulo limeneli mwa chifundo chake. Linali kuthandiza woberedwa, yemwe katundu wake anali kubwezedwa ndipo mosakayikira anali kumva bwino mumtima mwake pamene pamapeto pake wopalamulayo anavomereza tchimo lake. Panthaŵi yofananayo, lamuloli linali kuthandiza munthu yemwe chikumbumtima chake chinafika pomuchititsa kuvomereza kulakwa kwake ndi kukonza cholakwacho. Zoonadi, ngati iye akanakana kuchita zimenezi, Mulungu sakanamukhululukira.
21 Ngakhale kuti sitikuyendera Chilamulo cha Mose, Chilamulo chimenecho chimatithandiza kuzindikira malingaliro a Yehova, kuphatikizapo zimene iye amaganiza pa nkhani ya kukhululuka. (Akolose 2:13, 14) Ngati machimo athu asautsa anthu ena, Mulungu amasangalala pamene tichita zimene tingathe kuti tikonze zolakwazo. (Mateyu 5:23, 24) Zimenezi zingaphatikizepo kuvomereza tchimo lathu, kuvomera kuti tinalakwa, ndipo ngakhale kupepesa wovutitsidwayo. Ndiyeno tingachonderere Yehova pamaziko a nsembe ya Yesu, n’kumamva kuti tikutsimikiziridwa kuti Mulungu watikhululukira.—Ahebri 10:21, 22.
22. Kodi n’chiyani chingabwere limodzi ndi kutikhululukira kwa Yehova?
22 Mofanana ndi kholo lililonse lachikondi, potikhululukira Yehova angatipatsenso chilango. (Miyambo 3:11, 12) Mkristu wolapa angataye mwayi umene anali nawo wokhala mkulu, mtumiki wotumikira, kapena mlaliki wanthaŵi zonse. Zingakhale zopweteka kwambiri kuti kwa kanthaŵi sadzakhala ndi maudindo amene anali kuwakonda. Komabe, chilango chotero sichitanthauza kuti Yehova sanatikhululukire. Tiyenera kukumbukira kuti chilango chimene Yehova amatipatsa ndi umboni wakuti amatikonda. Kulandira ndi kugwiritsa ntchito chilangocho kumatipindulitsa.—Ahebri 12:5-11.
23. N’chifukwa chiyani sitiyenera kuganiza kuti Yehova sangatichitire chifundo, nanga n’chifukwa chiyani tiyenera kutsanzira kukhululuka kwa Yehova?
23 N’zotsitsimula bwanji kudziŵa kuti Mulungu wathu ndi “wokhululukira”! Ngakhale kuti tinachitapo zolakwa, tisaganize kuti Yehova sangatichitire chifundo. Ngati tilapa zenizeni, tichita zinthu zofunikira kuti tikonze zolakwazo, ndi kupemphera mochokera pansi pa mtima kuti atikhululukire pa maziko a mwazi wokhetsedwa wa Yesu, tingakhale ndi chidaliro chonse kuti Yehova adzatikhululukira. (1 Yohane 1:9) Tiyeni titsanzire kukhululuka kwa Yehova pa zimene timachita ndi anthu anzathu. Inde, ngati Yehova amene sachimwa amatikhululukira mwachikondi kwambiri, kodi ife anthu ochimwafe sitifunika kuyesetsa kuti tizikhululukirana?
^ ndime 4 Mawu achihebri otembenuzidwa kuti “mapangidwe athu” amagwiritsidwanso ntchito pa zinthu zadothi zimene woumba mbiya amapanga.—Yesaya 29:16.
^ ndime 10 Katswiri wina wa Baibulo anati maonekedwe ofiira otchulidwa pano sanali kusuluka. Maonekedwe ameneŵa sanali kuchoka ngakhale chinthu chikhale pa mame, pa mvula, chichapidwe, kayanso achigwiritse ntchito kwa nthaŵi yaitali.
Onaninso
Kodi Mungatani Kuti Muzikhululukirana?
N’chifukwa chiyani kukhululukirana sikophweka? Werengani nkhani kuti muone mmene Baibulo lingakuthandizireni.
Kodi Mulungu Angandithandize Ndikapemphera?
Kodi Mulungu zimam’khudza tikamavutika?